Исмат Хушев: Тошкент шаҳар милицияси (ГУВД) ҳибсхонасида (3-китоб, 4-боб) | ДУНЁ ЎЗБЕКЛАРИ | Mobile Version\n04/02/2016 Ismat Khushev Бош мақола\nСуратда: Ўзбекистоннинг биринчи рақамли шоири Абдулла Орипов ва республика ГАИ си раҳбари Маҳмуд Бекмуродов олдида мағрур ва улуғвор қиёфада ўтирган Бош муҳаррир Исмат Хушев эрта бир кун бу ҳашаматли кабинетдан тўппа тўғри – қон ва тер ҳиди анқиб турган ҳибсхонага тушиб қолишини етти ухлаб тушида ҳам кўрмаган эди…\nУчинчи китобнинг 4-боби\nТошкент шаҳар ички ишлар бошқармаси ҳибсхонасида\nФарғоналик бир йигит\nКамерамизда фарғоналик бир йигит бор эди. Номи Парпибой эди. Шу йигитни мен ёқтириб қолдим.\n– Ака, мени қотилликда айблаяптилар, – деди у бир куни.\nУнинг ҳикоя қилишича, Парпибой Тошкентда мардикорчилик қилиб юрар экан. Ўзи дурадгор уста бўлган. Ўзи бировнинг уйида ижарада тураркан.\nСирдарёлик гўзал бир қиз ҳам ўша ижара уй хоналаридан бирига келиб жойлашади. Кейинчалик ўша қизнинг оёқ-қўлларини ахлат ташланадиган темир яшикдан топишади.\nПарпибойни қамоққа олишади, уни йигирма-ўттиз кун ҳибсда ушлаб туришгач, ҳеч нарсани аниқлай олмасдан, озод этиб юборишади.\nОрадан икки йил ўтгач, уни яна ўша айб билан қамоққа олишади…\nЭнди у бир ойдан бери яна ҳибсда ўтирибди.\nУнинг иккинчи марта қамалиши ғалати эди: икки йилгача нега уни озодликка қўйиб юборишади?\nБалки, шаҳар ҳуқуқ-тқртибот идоралари томонидан очилмай қолган қотилликларнинг проценти кўпайиб кетгач, бечораҳол шу йигитни қайтадан ҳибсга олишгандир…\n– Исмат ака, сиз журналист экансиз, мабодо озодликка чиқиб кетсангиз, шу воқеани ёзмайсизми? Ахир у қизни мен ўлдирганим йўқ-ку, – дерди Парпибой.\nМен негадир шу йигитга ишондим.\nУ қотилга ўхшамасди…\nАжабки, ўзимнинг асосий сўроқ-жавобларим бир ёқда қолиб, терговчилар мендан ўша йигит тўғрисидаги фикр ва мулоҳазаларимни, унинг менга айтган гап-сўзларини сўраб-суриштира бошлашди.\n– Сиз шу йигитнинг кўнглига йўл топиб, аслида нима бўлганини бизга аниқлаб беринг, – деб илтимос қилишди терговчилар. – У сирдарёлик бир қизни зўрлаб номусига тегади. Сўнг уни ўлдириб, оёқ-қўлларини кесади. Аввал битта оёғини, кейин битта қўлини ахлатхонага опчиқиб ташлаган, – дейишди.\n– Ҳеч ким эътибор қилмаганидан кейин, ўлдирилган қиз танасининг бошқа аъзоларини ҳам шу тариқа бирин-кетин йўқ қилади…\nМен аста секин Парпибойдан аслида нима бўлганини сўраб-суриштирдим.\nТавба қилдим-у, терговчиларнинг айрим гаплари ростга ўхшаб туюла бошлади.\nКечалари Парпибой жомадонларни кўчага олиб чиқиб кетар экан. Терговчилар ҳам айнан қизнинг оёқ-қўлларини жомадонга жойлаб, ахлатхонага чиқариб ташлаган дейишарди.\n– Демак, сиз кўчага олиб чиқиб кетадиган жомадонда оёқ-қўл ҳам бўлганми? – дедим бир куни унинг кўзларига тикилиб.\n– Сиз бу гапларни қаердан биласиз, – деди у ажабланиб.\n– Менга бу гапларни терговчилар айтишяпти, – дедим. – Зокир деган терговчи шунақа деяпти…\n– Ака, улар менга худди шундай дейишяпти. Лекин ўша жомадонда дурадгорлик асбоб-ускуналарим бўларди, холос. Мен у қизни ўлдирмаганман!\nОхири терговчиларга ўзимнинг фикр-мулоҳазаларимни айтдим:\n– Сирдарёлик қизни бу йигит ўлдирмаган, – дедим. – Лекин сизлар бу йигитни кўп уряпсизлар, қовурғалари синиб кетибди. Айтиб қўяй, бу йигит ўлиб қолади, ичларини эзиб юборибсизлар.\n– Йўқ, ҳали кўрасиз, айнан шу йигит қизни ўлдирган бўлиб чиқади. Ўзи жиноятни бўйнига олади, – деди Зокир.\nКамерага кирсам, Парпибой тавба тазарру қилади:\n– Ўша Зокир мени ёмон уряпти! Товонларимни тилиб, туз тиқди. Ўлимга ҳам розиман! Икки марта деразадан ўзимни отиб юбормоқчи бўлдим, аммо панжараси торлик қилиб қолди, – дейди Парпибой.\nБиласизми – йўқми, Тошкент шаҳар ички ишлар Бошқармаси (ГУВД) биносидаги деразаларда ҳозир қалин панжаралар бор. Тергов пайтидаги азобларга чидамаган икки-учта тутқин одам юқори қаватлардан ўзларини ерга ташлаб ўлдирганидан кейин панжаралар қурилган.\nҲар сафар Зокирнинг хонасига мени олиб чиқишганда:\n– Илтимос, анави йигитларга айтиб қўйинг, лифтда мени уришмасин, – деб илтимос қилардим.\nХайрият, у айтиб қўйган шекилли, лифтда мени уришмасди.\nЛекин Зокир ҳамкасблари билан фарғоналик Парпибойни кўп урарди…\nҲаёт эса давом этарди.\nЭртадан кечгача камера эшигига калит тиқилишини, зил-замбил темир эшиклар очилиб, ташқаридан мужда келишини кутиб яшардик.\nТерговчилар, адвокатлар, соқчилар салтанатида асир ва тутқун эдик. Уларнинг измида эди умримиз. Биз улардан нажот ва яхши сўз кутиб яшардик.\nУлар эса ҳеч қачон яхши гап айтишмасди:\n– Отиласан ё энг камида 17 йил оласан! – дерди терговчи.\n– Яхшиликча, ҳаммасини бўйнингга ол. Тергов билан ҳамкорлик қилсанг, жазонг енгиллашади, – дерди адвокат.\n– Уйдагиларингга айт, пул-мул олиб келишсин, яхшироқ – одам камроқ камерага ўтказамиз… – дерди соқчилар…\nУлар бир томондан қийнаса, бошқа томондан – очлик қийнарди.\nДарвоқе, очлик ҳақида.\nҚамоқдан чиққанимдан сўнг, оиламдан “Нега менга кам овқат юборардинг?” деб сўраганимда, Наргиз йиғлаб юборган эди:\n– Саидхон ва Музаффар акамлар қамоққа тоғоралаб овқат ташишарди, болаларим емаса ҳам сизга юборардим, – деди ажабланиб.\nКейин билсам, Наргиз тоғалари орқали бериб юборган ҳамма овқатларни терговчилар, навбатчи соқчилар, милиционерлар ўзлари ейишар экан.\n– Агар бизга ҳар куни бир тоғора палов, майда-чуйда юбормасанг, эрингни каллакесарлар роса уришади. Озиқ-овқат юборсанг, биз уни хонамизга чақириб олиб, бирга бирга овқатланамиз, уни азоблардан сақлаб қоламиз, – дейишаркан.\nШу боис Наргиз тақинчоқларини сотиб бўлса-да, ҳар куни (бир ой давомида, то мен МХХ ҳибсхонасига ўтганимга қадар) бир тоғора палов дамлаб, устига қази босиб, ёнига майда-чуйда қўшиб ГУВДнинг Жуковскийдаги ҳибсхонасига бериб юборар экан.\nУйда эса бола-чақам оч-наҳор ўтираверибди…\nЭнг даҳшатлиси шундаки, янги ўқув йили бошлангач, болаларимни мактабдан ҳайдаб юборишибди: “Бу болаларнинг отаси қамалган, уларга бизнинг сафимиздан ўрин йўқ!” деб.\nЯхшиямки, ён қўшнимиз – Жаҳон Тиллар университетида немис тилидан дарс берувчи домла Баҳодир ака (У бир пайтлар Мавлон Умрзоқов билан таржимонлик қилиб, Германияга борган эди) 110-мактабнинг директорига учрашиб: “Уят бўлади! Отаси қамалган бўлса – норасида болаларда нима айб бор?” дейди.\nДиректор инсофли киши экан, болаларимни ўқишга олади.\nБаҳодир акамга ҳам, 110-мактабнинг ўша пайтдаги директорига ҳам минг раҳмат!\nЯқинда Тошкентдан – ўша қўшнимиз, ажойиб инсон, Баҳодир Ҳусанхўжаевнинг вафот этганини эшитганимда юрагимдан бир нарса узилиб тушгандай бўлди.\nЯхши одам эди Баҳодир ака. Жойлари жаннатдан бўлсин, илоҳим…\nЛекин маҳбусларга бериладиган “передача” масаласида терговчилар мисли кўрилмаган даражада инсофсизлик қилишар экан.\nҚаровсиз қолган норасида болаларнинг ҳақини ейдиган одам, билмадим, кечаси қандай ухларкин.\nОилам ҳар куни ҳибсхонага тоғора тоғора палов бериб юборар экан-у, менга эса бир ҳафтада фақат бир мартагина – бир бўлак патир билан – бир ҳовуч майда-чуйда беришарди, холос.\nБу энди тўқсонинчи йиллар бошидаги гап-сўз.\nЎзбекистон ҳибсхона ва қамоқхоналаридаги бугунги аҳволни эса – гапирмаса ҳам бўлаверади.\nПорахўрлик, тамагирлик, юлғичлик ва юзсизлик кўлами бир неча ўн баробар ошган бўлса бор-ки, лекин сира камаймаган.\nМустақиллик бизга берган боқий шарофат – олий саодат бу…\nШу ўринда адвокатлар ҳақида ҳам икки оғиз ўз фикримни айтиб ўтишим лозим.\nАдвокат – бу содда қилиб, қишлоқча тил билан айтганда – ҳибсга олинган маҳбуснинг ҳимоячиси дегани.\nУ сизни қонунсизлик ва адолатсизликдан ҳимоя қилиши лозим!\nБир сўз билан айтганда – у Сизга ҳуқуқий ёрдам бериши, ҳибс ва маҳкамадаги ҳақ-ҳуқуқингизни ҳимоя қилиши керак.\nОилам гаплашган адвокат, дастлаб катта пул сўрайди.\nНаргизнинг тоғалари у билан гаплашганда ҳам жуда катта пул сўрайди. Ҳатто, мен билан учрашгани ҳибсхонага келадиган кунлари ҳам машинасига бензин олиш учун пул сўраб олар экан.\nҚонунда кўрсатилган ва кўзда тутилган миқдорда хизмати учун пул олса, майли, буюрсин!\nАммо у отасининг баҳосини сўрар экан.\nШунча пул олгандан кейин малакали хизмат қилса, кошкийди.\nАдвокатлар масаласи – бугунги Ўзбекистонда ҳар беш оиладан учтаси қамалаётган бир пайтда куннинг энг долзар масаласи ва муаммосига айлангани бежиз эмас…\nБоз устига адвокат – маҳбуснинг оила аъзолари билан терговчи ўртасида “воситачилик” қилиб, қамоқда ётган одамни озодликка чиқариш учун қанча пора бериш масаласини ҳам гаплашиб берар экан.\nМен бу ерда ўзимнинг “жиноий иш”им ва ўз адвокатим ҳақида эмас, умуман, “жиноий иш”лар ва адвокатлар ҳақида гапиряпман.\nБаъзи одамларнинг ўзлари адвокатлардан илтимос қилишар экан, терговчилар билан “гаплашиб” беринг деб.\nКўп ҳолларда эса, адвокатларнинг ўзлари мижозларига терговчи билан улар орасида “воситачи” бўлишни, пул олди-бердисини амалга оширишни таклиф этишаркан.\nЯъни, адвокатларнинг ўзлари одамларни қонунсизликка, порахўрликка ўргатишар экан.\nБу ярамас ҳол – ўзбек жамиятидаги ҳуқуқ-тартибот тизимининг ич-ичидан тамомила айниб кетганини кўрсатади…\nЮқорида айтганимдек, ўша кунларда Тошкент шаҳар ички ишлар бошқармаси бошлиғи, генерал Ғофуровнинг иш столи устида сирли тарзда вафот этганини камерада эшитдик.\nНогаҳоний бу ўлимдан жуда ачиндик.\nЭсингизда бўлса, қашқадарёлик бир кишининг ақли заиф укаси Тошкентда йўқолиб қолганида биз у кишидан ёрдам сўраганмиз. Ўшанда генерал Ғофуров бизга ситқидилдан ёрдам берган, қашқадарёликлардан – укасини топиб бериш эвазига пул сўраган милиция ходимларини қаттиқ жазолаган эди.\nШунинг учун ҳам биз генералнинг бу ўлимидан жуда қайғурдик. У киши ҳақида кейин ҳам кўп яхши гаплар эшитдик.\nКези келганда айтиб ўтишим керак, ички ишлар вазирлиги соҳасида, умуман куч ишлатар идораларида ҳам ўз касбига садоқатли бўлган, генерал Ғофуров каби ҳақиқий профессионал ва диёнатли инсонлар талайгина эди.\nЛекин бу тизим кейинги пайтда издан чиқди ва бора-бора тамомила бузилиб кетди. Яхши ва инсоф-диёнатли бўлиб қолиш – соҳа вакиллари учун мутлақо имконсиз ҳолга айланди.\nЮзсизлик ва маломат, юлғичлик ва жаҳолат, куч ишлатиш ва ҳақорат – уларнинг энг муҳим ва асосий касб штрихи ва критериясига айланиб қолди.\nЎзбек халқини қўрқув ва исканжада ушлаб туриш – бугунги кунда куч ишлатар тизими ходимларининг биринчи галдаги улуғвор ва муқаддас вазифаси қилиб белгиланди…\nЎзбекистонда генерал Ғофуровга ўхшаб кутилмаганда ўз кабинетида сирли ўлим топган мулозимлар милиция, суд, прокуратура ва СНБ соҳаларида кўп бўлса керак.\nЯқин кунларгача бундай “ўлимлар” элга ошкор этилмасди.\nЛекин яқиндан бошлаб – ошкор этмасликнинг мутлақо иложи бўлмай қолаяпти. “Озодлик” радиоси хабар қилган кейинги пайтдаги Милиция ва СНБ мулозимларининг ўзларини ўзлари отиб ўлдириш ва ўз жонига қасд қилиш ҳоллари бунинг ёрқин мисолидир.\nЛекин Ўзбекистонда бугунга қадар қанчадан қанча бу тизим мулозимларининг сирли ўлимлари ёпиқлигича қолиб кетган бўлиши мумкин.\nЁки турли даврларда – Ички Ишлар вазири (Зокиржон Алматов, Баҳодир Матлубов), Бош прокурор (Бўритош Мустафоев, Рашид Қодиров) ва СНБ раиси (Ғулом Алиев, Рустам Инятов) ларнинг зуғумига учраб, умри хазон бўлган, инсульт ва ё инфаркт олиб, ҳаётдан бевақт кўз юмган қанчадан қанча офицер ва генералларни биз билмай юргандирмиз.\nБиз журналистларнинг биринчи галдаги вазифаси – Ўзбекистон каби ёпиқ жамиятдаги бу сирли ўлимларни – мустақилликнинг биринчи йилларидан бошлаб очиқлаш, уларнинг сабаб ва моҳиятларини ипидан игнасигача аниқлашдан иборат бўлмоғи лозим.\nМен шахсан ўзимнинг журналист сифатидаги бундан кейинги асосий вазифамни мана шунда деб биламан…\nМайли, яна ўз жойимизга – ҳибсхонага қайтсак.\nТошкент шаҳар ички ишлар бошқармасининг қамоқхонасида мени роппа роса қирқ кун ушлаб туришди.\nАгар эсингизда бўлса, олдинги бобларда мени СНБ ҳибсхонасига ўтказиш ҳақида гап бўлганини ёзган эдим.\nБу гапни улар кейинги пайтда тез-тез айтадиган бўлиб қолишди:\n– СНБнинг қамоқхонасига ўтишни истайсанми? У ерда уч маҳал иссиқ овқат, кўрпа-тўшак ва оппоқ чойшаблар берилади! – дерди терговчи ҳар куни.\n– Албатта, истайман!\nШу орада мени қамоқда ушлаб туриш ҳақидаги санкциямни икки ойдан яна тўрт ойга узайтиришган эди. Аслида, бу ишларни икки ҳафтада ҳал этиб, ишни судга ўтказиб юбориш мумкин эди.\nЛекин Ўзбекистонда одамни руҳан эзиб, махлуқ қиёфасига киритиш учун терговлар атайлаб чўзилар экан. Булар ниҳоятда ярамас ва ноинсоний одатлар. Ҳатто олти ойлаб, йиллаб чўзилган терговлар бор эди.\nЕвропа ва умуман, инсон ҳақ-ҳуқуқларига меҳр ва муҳаббат кучли бўлган, ҳар томонлама ривожланган давлатларда бундай эмас: терговлар – бир ҳафта ё бир ой, энг узоғи билан – икки ой давом этгач, ишлар дарҳол судга оширилади…\nХуллас, қон ва тер ҳиди анқиб турган ҳибсхонадаги умримиз даҳшатли туш каби ўтиб борарди.\nЭнди ГУВДда кўрган кечирганларимизга қайсидир маънода якун ясасак ҳам бўлар.\nШундай қилиб, Тошкент шаҳар ички ишлар бошқармасининг қамоқхонасида терговчилар, навбатчи милиционер ва соқчилар маҳбуслар учун уйларидан юбориладиган озиқ-овқатларни еб қўйишади.\nИккинчидан, камераларда ҳаддан зиёд кўп одам сақланади.\nУчинчидан, маҳбусларни уриш, уларни бўғиш ва “противогаз” кийдириш, қовурғаларини синдириш ва товонларини тилиб, туз тиқиш – бу ерда кенг йўлга қўйилган.\nБуларни мен осмондан олиб айтаётганим йўқ. Ўзим кўриб, шахсан гувоҳ бўлганим учун ҳам қалб амри билан айтаяпман ва ёзаяпман…\nШу орада терговчи мендан яна-тағин:\n– СНБнинг қамоқхонасига ўтказишларини истайсанми? – деб сўраб қолди.\n– Нега? – дедим ҳайрон бўлиб. – Ахир у жойда қамалиб ётиш учун энг камида Абдулла Қодирий ёки Чўлпон бўлиш керак-ку!\n– Уч маҳал иссиқ овқат, оппоқ чойшаблар берилади, кутубхонаси бор…\nКутубхонани эшитиб, менга жон кирди.\n– Бўпти, истайман-у, лекин барибир Қодирий бўлолмайман-да…\n– У ёққа ўтиш учун Қодирий бўлиш шарт эмас. Фақат Президентдан кечирим сўраб, видеога тушсанг, бас. Мавлон Умрзоқов ва бошқа кимсаларнинг айбларини айтиб турсанг, биз видеога ёзиб оламиз. Кейин СНБга ўтказиб юборамиз. У ерда маҳбусларни уришмайди…\nШайтон кўнглимга ғулғула солади: ўн-ўн беш йил қамалиб кетишим аниқ бўлгач, СНБда одамга ўхшаб яшаш мумкин экан-ку. Видеога тушсам тушибман-да, деб ўйлайман.\nКамерадошларим ҳам СНБнинг қамоқхонасини роса мақташарди, лекин ҳеч кимни у ёққа ўтказишмасди…\n– Исмат ака, шу бир видеога тушиб берсангиз… – деб терговчи қайта қайта илтимос қилишдан чарчамасди…\nКейин билсам, улар ана шу видеони иккинчи маҳбусга қўйиб беришиб: “Мана, ишонган дўстинг сени арзон гаровга сотиб юборди!” дейишар экан ва иккинчи маҳбусни энди сизнинг ўзингизга қарши гиж-гижлашар экан.\nАлбатта, булбулчадек сайраётганингизни кўрган “қадрдон” маҳбуснинг ғазаби қўзиб, йўқ айбларингизни ҳам ўйлаб топиб, Сиздан яхшигина ўч олишга интилади.\nНатижада калаванинг учи чувалашиб кетади-ю, бир гуруҳ одам бир бирининг оёғидан тортиб, жарга қулаб тушади.\nНиҳоят айтилган кунда видеочи келди. Видеога қараб турдим-да:\n– Йўқ, мен видеога тушмайман, – дедим.\nБунинг эса ўзига хос ва мос сабаби бор эди.\nҚолаверса, бу сабаб – бевосита Президентга, мени ҳибсга олишга изн берган устозим Ислом Каримовга бориб тақаларди…\nКейинчалик маълум бўлишича, видеога битта мен тушмаган эканман.\nБунинг учун албатта Ислом Каримовдан миннатдор бўлдим. Нега миннатдор бўлганимни кейин айтаман.\nҲатто Мавлон Умрзоқов ҳам видеога тушибди: унинг видео-тавбасини бошқаларга қўйиб беришади.\nСўнг Мавлон аканинг қудаси Маҳмуд Мелиқўзиев ҳам, Аҳмад Отажонов ҳам, бошқалар ҳам видеога тушадилар.\nУларнинг видеоларини бир-бирларига қўйиб берадилар, уларни худди занжиридан бўшатиб юборилган бўрибосарлар мисоли бир-бирларига қарши олқишлаб юборадилар.\nМана, энди давр ўзгариб, улар батамом оқланса ва сайлаб қўйиладиган каттароқ мансабга даъвогарлик қилсалар, уларни ҳеч ким сайламайди.\nЧунки ўша видео-тавбаларни мухолифат қандай бўлмасин сотиб олади-да, матбуот ва ё телевиденияда эълон қилиб юборади.\nРавшанки, ўзининг дўсти ва ё сафдошига хиёнат қилган кимсани ҳеч ким раҳбарликка сайламайди.\nЯратган Эгамга минг бор шукрки, мен видеога тушмадим.\nУлар: “Президентга қўйиб берамиз!” , деб мени алдамоқчи бўлишди. Аслида, бундай видеоларни томошо қилиб ўтиришга Президентнинг вақти ҳам бўлмаса керак.\nУлар бошқа мақсадларда фойдаланиш учун иродасиз одамларни видеога тушириб олишар экан.\nХўш, нима учун Худо кўнглимга солиб, мен видеога тушмадим? Мен ростдан ҳам узоқни кўзлайдиган йигитманми?\nЭнди шу нарсанинг сабабини айтаман…\nВидеога тушмаганимнинг энг асосий сабаби – Ислом Каримовнинг менга берган аччиқ бир сабоғи бўлди.\nЭсингизда бўлса, Назир Ражабов деган маҳаллий раҳбарлардан бирини москвалик “десантчилар” пора олди бердисига аралашган деб, қамаб юборишади. У ҳали ёш, келажаги порлоқ раҳбарлардан бири эди.\nОшкоралик даврида Назир Ражабов “оқланиб” чиқади ва яна тағин юксак мартабаларга ҳақли равишда даъвогарлик қила бошлайди.\nРеспублика миқёсидаги коммунистларнинг қайсидир бир анжуманида Н.Ражабов тарафдорлари бош кўтариб: “Назир ака сиёсий жаҳатдан ҳам оқлансин, унга ўзига мос энг катта мансаблардан биттаси берилсин!”деган талабни илгари сурадилар.\nБу масалани эндигина Ўзбекистон Компартияси Марказий Комитетининг биринчи секретари бўлиб республика раҳбарлигига келган Ислом Каримов тор доирада муҳокама этади ва Назир Ражабовнинг номзоди юксак мартабаларга номуносиб деган фикрни айтади.\nНазир Ражабов – яхши нотиқ, ташкилотчан одам, бир сўз билан айтганда – истеъдодли раҳбар эди. Ким билади дейсиз, узоқни кўра оладиган ҳушёр ва айёр сиёсатчи Ислом Каримов унинг тимсолида ўзининг келажакдаги муқаррар ва потенциал рақибини кўра олганми, бу ёғи менга қоронғу.\nХуллас, Ислом ака негадир Назир Ражабовнинг яна катта мансабларга чиқишига қарши бўлади.\n– Агар Н.Ражабовнинг тарафдорлари сўзга чиқиб, тўполон қиладиган бўлса, Исматни уларга қарши гапиришга тайёрлаб қўйинглар, – дейди Ислом Абдуғаниевич. – “Видеони кўрдим, Назир ака. Ўзбекистонлик раҳбарларга, ўзбек халқига қанчалик тош отганингизни, энг яқин дўстларингизга хиёнат қилганингизни кўриб, видео қаршисида туриб, ростини айтсам, ёқамни ушладим. Мен Сизнинг қиёфангизда – ХХ асрдаги энг буюк сотқинлардан бирини кўриб турибман! Сиз, Назир ака, босқинчи Чингизхоннинг итялоғини ялаган Маҳмуд Ялавочга ўхшайсиз!”, десин.\nМен ўшанда Тошкент обкомининг номенклатурада турувчи аъзоси ва Ўзбекистон Компартияси съезди делегати ҳам эдим.\n– Лозим бўлса Исматга ўша видеони ҳам кўрсатинглар. Лекин ҳозирча, ҳар эҳтимолга қарши, Исматни сўзга чиқишга тайёрлаб қўйинглар, – деб кўрсатма беради Ислом ака…\nИшончли одамлар орқали Назир Ражабов огоҳлантирилади:\n“Тарафдорларингизнинг жиловини тортиб қўймасангиз, видео масаласи ошкор қилинади, кейин Ўзбекистондан бош олиб чиқиб кетишга мажбур бўласиз…”\nШундай қилиб, Назир Ражабов тарафдорлари пилдирпис бўлиб кетишади ва табиийки, мен ҳам сўзга чиқмаганман.\nВидео-кассеталар тарихда қолар экан, кейин умр бўйи оёққа кишан бўлиб юраркан.\nДемак, бало-қазодан мени яна-тағин Ислом аканинг ўзи асраб қолади.\nМен ГУВД ертўласида ўтириб, у кишининг сўзларини эслайман ва хиёнат ҳеч қачон кечирилмайди деган хулосага келаман.\nМайли, қон қусиб ётган камерадошларимнинг оҳ-фарёдини эшитиб, тун бўйи тўлғониб чиқай, лекин видеога тушишга рози бўлмайман!\nМенга оппоқ чойшаблар ҳам, уч маҳал иссиқ овқат ҳам керак эмас! Фақат бу ердан ёруғ юз билан озодликка чиқсам, бас! Майли, ўн етти йил ит азобида яшайман, аммо келажагимни куйдирмайман, охиратимни куйдирмайман.\nТошкент шаҳар ички ишлар бошқармасининг қамоқхонасида видеога тушмаганим – менинг энг катта ютуғим бўлди…\nМен ўзимни – кўп нарсани биладиган ақлли йигит деб юрган юрсам ҳам, лекин Ўзбекистон жиноят процессуал қонунчилигидаги Жиноят Кодексининг 194-модда, 6-банди бўйича айбдор бўлган киши фақат олти ойдан – уч йилгача озодликдан маҳрум этилишини билмас эканман.\nВаҳоланки, мени шу модда бўйича айблашаётган эдилар.\nХудога шукрки, улар мени бошқа моддалар бўйича айбдор қила олишмади. Аслида, бу модда ҳам меники эмасди.\nТерговчилар мени нуқул 17 йил оласан деб қўрқитишарди…\nПадарингга лаънат адвокат шуни менга айтса бўларди-ку: “Исматжон, сен қўрқма, ҳадеб йиғлайверма. Сен судгача борасан, холос. Мана, мустақиллик байрами яқинлашяпти. Албатта, Президент Амнистия эълон қилади. Сен ўша Амнистияга асосан суд залидан озодликка чиқариб юбориласан!” деган гапларни адвокат менга айтиши керак эди.\n194 модданинг оқибатлари тўғрисида ўзим ҳам ўйлаб кўрмабман. Терговчилар бўлса, нуқул ваҳима қилишарди: “Тўрт ойнинг ичида сенга яна ўнта модда қўйилади, энг камида. Отилиб кетмасанг ҳам худога шукр қиласан!” дейишарди номардлар…\nАдвокатнинг энг асосий вазифаси – ўз мижозини энг аввало маънавий жиҳатдан қўллаб қувватлаш ва унга ҳар томонлама ҳуқуқий ёрдам беришдан иборат.\nЛекин менинг номард адвокатим бундай қилмади. У мени терговчиларнинг турли туман ваҳима ва шантажларидан ҳимоя қилиб, кўнглимни кўтаролмади. Сенга қўйилган модда – атиги олти ойдан – уч йилгача жазоланади, холос. Бу ҳам юз фоиз Амнистияга тушадиган модда, деб айтмади.\nШунинг учун ҳам қамоқдан чиққанимдан кейин оиламдан мен учун олган энг охирги юз долларни ҳам ундан тортиб олганман. Хотиним қимматбаҳо тақинчоқларини сотиб, унга пул қилиб берган экан.\nАдвокат эса бунинг эвазига ҳеч қандай юридик хизмат кўрсатмади, фақат оиламизни талон-тарож қилиш билан шуғулланади, холос.\nҲа, адвокат, агар бошқа модда қўйилмаса, мени суд залидан озодликка чиқиб кетишимни биларди, лекин бу ҳақда миқ этмайди.\nАслида, ўз ҳуқуқларимизни билмаслигимиз – ўзимизнинг айбимиз…\nДарвоқе, адвокатдан ўша юз долларни олишим ҳам жуда қизиқ бўлган.\nНавоий кўчасининг Ўрда кўпригига етмай, ўнг томонида “Адвокатлар уюшмаси” офиси жойлашган бино бўларди.\nЎзбекистон Қишлоқ хўжалиги вазирлигининг рўпарасида.\nКураш бўйича бир неча марта жаҳон чемпиони бўлган Сайфиддин Ҳодиев асли китоблик бўлиб, кейинги пайтда у киши адвокатлик билан шуғулланаётган эди.\nОилам тоғалари билан ёрдам сўраб ўша кишининг олдига боради. Бир Сайфиддин ака билан жуда қадрдон эдик. У киши ўз ўрнида ҳамкасбларидан бирини менинг адвокатим этиб тайинланишига ёрдам беради.\nМен қамоқдан чиқиб, хотинимдан бу гапларни эшитиб, дарғазаб бўлиб, Сайфиддин акани излаб Ўрдага бордим. Сайфиддин Ҳодиев мени илиқ кутиб олди. Озодликка чиққаним билан табирклади ва мени меҳмон қилиш учун шундоққина Ўрда бўйидаги Анҳор кафесига тушликка таклиф қилди.\nБўлган воқеани у кишига айтиб бердим. Сайфиддин ака қўл телефонидан кимгадир қўнғироқ қилиб: “Тез етиб кел!” деб буйруқ берди.\nБеш дақиқа ўтар ўтмас ўша – мени ҳар сафар қамоқда кўриб, лекин бир оғиз ҳам ширин сўз айтмай келадиган адвокат рўпарамизда пайдо бўлди. Сайфиддин акадан чўчиркан, шекилли, рўпарамизда ўз-ўзидан титраб қақшай бошлади.\nКейин билсам, Сайфиддин ака унга бу оиладан пул олма, сен билан ўзим ҳисоб китоб қиламан деб уни огоҳлантириб қўйган эканлар.\n– Сенга Исмат Хушевни ҳимоя қилишинг учун неча пул бердим? – деб савол бердилар адвокатга.\n– 500 доллар! – деди ҳануз титраб қақшаётган адвокат.\n– Ўзи аслида қанча турарди хизматинг? – дедилар ғазаб билан\n– Ҳеч қанча…\n– Оёғимнинг учи билан бир тепсам Анҳорга қулаб тушасан, номард! Бу кишининг оиласидан олган 100 долларни қайтар, – дедилар Сайфиддин ака ҳануз ғазабларини яширолмай.\nУ ҳаммасини аллақачон тушунган, шекилли, 100 долларни ҳам ўзи билан бирга олиб келган экан, дарҳол менга узатди. Мен қўл чўзмаганимдан сўнг, стол устига қўйиб, узр сўради.\nСайфиддин аканинг авзойи ёмонлигидан унинг ранги оқариб кетган эди.\nКейин билсам, “Адвокатлар уюшмаси”дагиларнинг ҳаммаси Сайфиддин Ҳодиевни ниҳоятда ҳурмат қилишар, кўплари эса ундан ҳайиқишаркан ҳам…\nШундай қилиб, Тошкент шаҳар ички ишлар бошқармасининг қамоқхонасида роппа роса қирқ кун темир каравотда ётдим.\nАслида мени бу жойларда тартиб бўйича – бир ҳафта-ўн кундан зиёд ушлаб туриш мумкин эмас экан.\nДарвоқе, озодликда юрган кезларимда аҳмоқлигим туфайли битта ишга гувоҳ бўлиб қолган эдим.\nЭнди шу билан боғлиқ битта воқеани ҳам айтиб беришим керак.\nМавлон Умрзоқовнинг қудаси Маҳмуджон Мелиқўзиев министр бўлиш иштиёқида юрарди. У киши асли Фарғонанинг Учкўпригидан бўлиб, водий томонларда у кишини пулдорлиги боис “Маҳмуд миллион” деб аташаркан.\nШу воқеани терговчига айтганимдан сўнг: “Раҳмат, сизга!” деб, мени Миллий Хавфсизлик Хизмати (МХХ) нинг қамоқхонасига ўтказиб юборишди…\nТошкент шаҳар ички ишлар бошқармасининг ҳибсхонасида ётган кунларимда мени битта камерада эмас, ҳар хил камераларда сақлашади.\nБаъзан қотилларга, баъзан ўғриларга – жиноят оламининг энг ашаддий ва уччига чиққан вакилларига қўшиб қўйишарди.\nАслида бундай қилиш мумкин эмас экан.\nБиринчи маротаб қамоққа тушган одамни ўзига ўхшаганлар билан бирга қўйишлари лозим экан.\nЛекин мен бу нарсаларни ҳали билмас эдим.\nБир неча кун фарғоналик Парпибой деган йигит билан камерадош бўлганимни юқорида айтган эдим.\nКейинчалик, қамоқдан озодликка чиққанимдан сўнг қайсидир бир газетада “суд залидан” тайёрланган мақолани ўқиб қолдим.\nЎша мақолада ёзилишича, Парпибой ҳақиқатдан ҳам сирдарёлик қизни ўлдирганига иқрор бўлибди ва у ўлим жазосига ҳукм қилинибди.\nМаълум муддат ўтганидан кейин ҳукм ижро этилибди.\nҲайрон бўлдим: демак, Парпибой қотиллигини бўйнига олган ёки товонларини тилиб, уни шунга мажбур қилишган. Яъни, калтакларга дош беролмаган йигит… ўлим жазосига рози бўлади.\nҲанузгача бир савол мени мудом қийнаб келади.\nНега бу маҳкама иши бунчалар узоқ – йиллаб давом этиб, ҳукм бунчалар тез ижро этилди?\nҲозиргача Парпибойнинг кечалари калтак зарбидан инграниб чиқишлари қулоқларим остида эшитилиб туради…\n4 боб тугади\nЭнди навбат “Миллий Хавфсизлик Хизмати (МХХ) ҳибсхонасида” номли 5-бобга\n30.03.2016 at 23:54 (Edit)\nЎзбек жамиятидаги ҳуқуқ-тартибот тизимининг жиноятлари албатта расмий равишда очилажак. Ҳеч ким, сизчалик куч ишлатар вазирликларини Ватанимиз олдида қилаётган тубан жирканч жиноятларини очгани йўқ. Бутун сестимани так томири билан ўзгартириш керак. Қон тукилишига йўл қўмаслик керак. Агар биз ҳам жоҳиллик қилсак улардан фарқимиз қолмайди. Хар қандай холда ҳам қонунийликдан чиқмаслигимиз керак. Исмат ака, ўзингиз бизга бош бўлишингиз керак бу курашда. Қуролсиз, ақл ва демократия курашида…\n30.03.2016 at 23:33 (Edit)\nРежим тугашига бир қанча ойлар қолди, халқни ўзи ҳеч кимдан сўраб ўтирмасдан сама суд қилади, куч ишлатар тизими бошлиқларини. Мен шахсан буни истамайман. Лекин бўлиши муқарар! Таёрланинглар жаноб текинхур, тоталитар тузумни югурдаклари. Йигандан кейин қусушни ҳам билиш керак.\n30.03.2016 at 01:20 (Edit)\n29.03.2016 at 21:28 (Edit)\nЎзбекистон куч ишлатар тизимларининг айрим, кўплаб ходимларининг ифлос башарасини шу даражада улкан маҳорат билан очиб бергансизки, беихтиёр ўша нохақдан сачраган қонлар вазирларининг башараларида тўлиқ акс этиб, кўз олдимиздан кетмай қолди. Буларнинг барчалари сизнинг ёзганларингиздан кейин инсонман деб бош кўтариб юришга мутлоқ нолойиқдирлар (албатта ўзини билган инсонларга тегишли)!Бугунги кунларда 90 % тухмати бўлиб кетган дейишади. Адвокатларни ҳам энасини эмдирдингиз, 10 фоизи қолган бўлса байрам!!\n29.03.2016 at 19:10 (Edit)\nAdvokatlar muammosi juda to`gri ko`tarilgan. Bizning ham boshimizdan o`tgan bu narsalar. Rahmat Ismat Hushevga.\n29.03.2016 at 19:09 (Edit)\nDavomini tezroq chiqaring, Ismat aka. Ichim tars yorilib ketay deydi. Parpiboyning keyingi taqdirid nima bo`ldi?\n29.03.2016 at 19:07 (Edit)\nMen uchun bugundan boshlab Ismat Hushev – edeal jurnalist bo`lib qoldi.\n29.03.2016 at 19:06 (Edit)\nShuncha azob-uqubat ko`rib, yana nimaga Prezidentni maqtab yurdingiz shuncha payt, Ismat aka?\n29.03.2016 at 19:05 (Edit)\nMen Ismat Xushevday Prezidentning erkatoyi qamalganini, boshidan shuncha musibatlar o`tganini endi bildim. Dahshaku bularning bari. Ismat Xushevning bu asari Gaaga tribunali uchun yaxshi bir ayblov bo`lishi mumkin ekan…\n29.03.2016 at 19:02 (Edit)\nO`zbek mahbuslarining qamoqdagi ichki his tuygu va kechinmasini yaxshi tasvirlagansiz, Ismat aka.\n29.03.2016 at 19:01 (Edit)\nNima uchun Karimov buncha ko`p odamni qamashini endi tushundim. Rahmat Ismat Xushevga!\n29.03.2016 at 11:42 (Edit)\nIsmat aka, hurmatli mushtariylar,\nJamiyatimizning bu kabi qabixlardan tozalashni yagona yo’li, imkon qadar oddiy xalq o’zaro yaxshi munosabatlarda bo’lish, umid bilan o’stirayotgan farzandlarimiz tarbiyasiga qattiq e’tibor berish ekan. Hozirgi tuzumni, nohaqliklarni boshqa yul b/n o’zgartirish imkonsiz.\n29.03.2016 at 11:19 (Edit)\nЭ ИСМАТ АКА ЭЗВОРДИЗКУ. ИЛТИМОС САЛ КУПРОК ЁЗИНГ. УКИМАСДАН ТУГАБ КОЛЯПТИ.\n01.04.2016 at 01:42 (Edit)\nҚанчалик даҳшат! Қанчалик вахшейлик! Ўрта асирларга хос бўлган шавқатсизлик. Наҳотки одам боласи нафси деб инсонийликни унутиб, жоҳилликка берилиб махлуққа айланиб борса. Мен ўшбу хотираларни ўқиб кўзларим ёшга тўлди. Шундай ҳуқуқсиз, ҳақоратланган мамлакатда яшаётганимни ўйлаб. Исмат Хушевга, унинг митин иродаси ва жасоратига яна бир бор койил қолдим.\n01.04.2016 at 00:04 (Edit)\nХалқ, дунё ва ўзбек жамоатчилик назаримда биринчи марта Исмат Хушев шарофати билан ҳибисхоналардаги ҳолатни билиб тўрибди. Бу асарни бутун дунё укиб урганиши керак. Ислом Бобой номига бошчилик қилаётган, аслида эса Иноятов бошқараётган Ўзбекистондаги бугунги хакикикй ахволни. Бизларнинг умримиз утди хисоб. Лекин бугунги ва келажак авлод бу нарсаларни билиши керак. Исматжон яна бир бор минг рахмат сизга.\n31.03.2016 at 23:49 (Edit)\nБу фашестлар турмасидан ҳеч ҳам ками қолмабди ку. Бу ёғи нима билан тугашини башорат қилмаса ҳам бўлади. Исмат ака. Сиз дақшатли одам экансиз. Яхши манода албатта. Мен сизга бгун яна бир бор тан бердим.\n31.03.2016 at 19:00 (Edit)\nОфарин ҳурматли Исмат ака!\nСизнинг хотираларингиз юртимиз турмаларидаги даҳшатлик азобларни очиқ ойдин очиб ташлаш баробарида, юқорида номларини келтириб ўтганингиз куч ишлатар тизимларнинг турли раҳбарларини кўхна тарихнинг жирканч ҳандақларига улоқтириб ташлади.\nШу пайтгача айтилиб келинган қийноқлар ҳақидаги овозаларни мустаҳкам қозиқ билан ҚОҚДИНГИЗ ва қозиқнинг учи қаердан чиқганлигини ўша акамлар жойида ўтира олмай қолишганидан билаверамиз!\nЎзбекистонда қамалганларнинг 99%ти айбсиз шекилли!\nИсмат Хушев билан юзма юз 11 январь 2019 йил Канада\nИсмат Хушев билан юзма юз 15 январь 2019 йил Канада\n04/11/2016 at 06:54-\nҲа, милиция таркибида ҳам инсофли, диёнатли одамлар кам эмас. Аммо уларнинг аксарияти генерал Ғофуров тақдирига тақдирдош. Минг афсус.\nСиз барча соҳалардаги каби бу асарингизда ҳам контрастларни ўз ўрнига қўяяпсиз. Бу яхши. Жудаям яхши.\n04/03/2016 at 13:11-\nҲар бир ёзган нарсангизни доим ўқиб бораман. Сиз бугунги кунда мен ва учун энг таъсирли асар ёзадиган самимий бир инсон ва журналист бўлиб қолдингиз. Раҳмат Сизга.\n04/02/2016 at 19:43-\nАгарда мустақил суд тизими бўлмас экан, одамларнинг ҳуқуқ, эркинликлари ҳибсхона тугул, очиқликда ҳам паймол қилинаверади. Адвокатлар прокурор билан суднинг хизматкорига айланиб қолган. Исмат аканинг ушбу асарини ўқиб, бунга яна бир бор ишонч ҳосил қилдим. Ўзбек ҳибсхоналаридаги мана шу адолатсизликларни руй рост ёзаётгани учун хам Исмат Хушев тарихда қолади.\n04/02/2016 at 19:32-\nТерговчилар бўлса, нуқул ваҳима қилишарди: “Тўрт ойнинг ичида сенга яна ўнта модда қўйилади, энг камида. Отилиб кетмасанг ҳам худога шукр қиласан!” дейишарди номардлар…\nҚанчалик ифлосчилик, булар одам қиёфасидаги ўлимтак ейдиган қашқирлар экан ку, Исмат ака, уларнинг қўлидан эсон омон қутулиб чиққанингизга шукур қилинг. Ёзаётган бу хотираларингизни укиб, сизга яна бир бор тан бердим, Исмат ака. Мен уйловдимки, сиз барибир камоғдаги бор гап сузларни ёзмайсиз деб. Йўқ, адашган эканман. Нимани кўрган бусангиз ушани ёзаяпсиз. Минг рахмат сизга! Холис, ротсгўй ва самимийлигингиз учун хам сизни хурмат киламиз ва яхши курамиз. Сиз бизларнинг йулчи йулдизимиз йул бошловчимизсиз!


17 май 2022, Тошкент вақти: 18:58\nВолковнинг "Жўхоризор шовқини" асари\nЎзбекистон халқ рассоми Александр Волков 1932 йилда яратган “Жўхоризор шовқини” асари Фарғона вилоят Ўлкашунослик музейидан ўғирланиб, ўрнига нусхаси қўйилганидан санъатшунослар ташвиш билдирди.\nСанъатшуносларнинг айтишича, картинанинг оригинали рус санъат асарлари савдоси билан шуғулланувчи МакДугаллс аукционида (Лондон) 2012 йилдан бошлаб савдога қўйила бошлаган.\nТашкилот Ўзбекистон Маданият вазирига ёзган мактубда мамлакат музейларидаги экспонатлар ўғрилигига чек қўйиш талаб қилинган.\nВазирлик матбуот котиби Озодликка мактуб "жиддий ўрганилаётганини" билдирди.\nКанададаги Alerte Héritage ташкилоти раҳбари, тарих ва меъморлик фанлари доктори Борис Чуховичлар тадқиқот ўтказиб МакДугаллс аукционига қўйилган асарнинг Фарғона вилоят Ўлкашунослик музейидан ўғирланганини аниқлади.\nМарказий Осиë санъати экспертизаси билан шуғулланадиган Alerte Héritage ташкилоти раҳбари Борис Чуховичнинг Озодликка 18 февраль куни айтишича¸ “Фарғона музейидаги асарнинг оригинали Лондонга олиб келинган ва музейга эса қалбакиси қўйилган”.\n- Александр Волков тарафидан 1932 йилда яратилган “Жўхоризор шовқини” асарининг қалбакисига алмаштирилганини аниқладик. Шу билан бирга Фарғона музейидаги Александр Волков мўйқаламига мансуб “Қурултой” асарининг ҳам қалбакисига алмаштирилиб қўйилгани борасидаги маълумотларни ўрганяпмиз¸ - деди санъатшунос.\nБорис Чуховичнинг айтишича, “Жўхоризор шовқини”ни Фарғона вилоят Ўлкашунослик музейи 1986 йили сотиб олган:\n- Биздаги маълумотларга кўра¸ Волковнинг “Жўхоризор шовқини” асари 1986 йилнинг 19 майида рассомнинг ўғли Валера томонидан Фарғона вилоят Ўлкашунослик музейига 1500 совет сўмига сотилган. Бу борада 50-рақамли олиш-бериш баëнномаси тузилган. Расм музей фондига кирим қилинганида оқ-қора тасвирли фотога ҳам олинган. Бу асарнинг оригинали Лондон санъат бозорига 2012 йили олиб келиниб, қалбакиси музейга илиб қўйилганини ҳам аниқладик. Шу билан бирга Волков тарафидан 1933 йили чизилган “Қурултой“ асари ҳам қалбакисига алмаштирилгани ҳақида жиддий исботларимиз бор.\nОзодликнинг ўрганишича¸ Фарғона музейидаги асарнинг қалбакилигини аниқлашда оригинал ва қалбаки деб кўрилган икки картина қиëсий¸фрагментар ва тахлилий экспертиза қилинган. Экспертизада таниқли санъатшунослар ва рассом Волковнинг яқинлари қатнашган. Икки йилдан зиëд давом этган тадқиқот иштирокчилари Фарғонага бориб, музейдаги асарни текширган ва унинг қалбаки эканлигини аниқлаган.\nОзодлик мақолани тайёрлаш жараёнида Фарғона Ўлкашунослик музейи директори Баҳодир Ҳошимов билан боғлана олмади.\nСанъатшунос Чуховичнинг айтишича¸ Александр Волков асарлари ўтган асрда яшаган Марказий Осиë рассомлари орасида энг баланд нархда сотилади:\n- Волков асарларининг нархи жуда юқори. 2013 йили Лондондаги «Бонхамс» аукционидаги кимошди савдосида унинг "Мусиқачи болалар" асари икки миллион фунт стерлингдан зиëд нархда сотилган эди. Волковнинг асарлари нархи кундан кунга ошиб бормоқда. Ўзбек музейларида сақланаëтган Волков асарларининг ўғрилар нишонида бўлганига сабаб ҳам шу.\nAlerte Héritage ташкилоти Фарғона вилоят Ўлкашунослик музейи ва умуман ўзбек музейларидаги ўғриликларга барҳам бериш талаби битилган мактубни Ўзбекистон Маданият вазири Озодбек Назарбековга йўллади. Мактуб матни 12 февраль куни ташкилотнинг Интернет саҳифасида эълон қилинди.\nМактуб муаллифлари “янги вазирнинг маданият соҳасидаги коррупцияга барҳам бериш борасидаги ташаббусини олқишлаган ҳолда ўзбек музейидаги асарларнинг ўғирланиб жаҳон бозоридаги шубҳали гумашталар қўлига тушаëтганидан” хавотир билдиришди.\nОзодлик билан суҳбатда Ўзбекистон Маданият вазирлиги матбуот хизмати раҳбари Мавлуда Асқархўжаева “бу мактуб вазир томонидан жиддий ва атрофлича ўрганиб чиқилаëтганлигини” маълум қилди.\nЎзбекистон музейлари хусусан Давлат санъат музейида ноёб картина ва экспонатлар ўғирлаб сотилаётгани ҳақида Озодлик қатор мақолалар эълон қилган эди.\n2014 йили Жиноят ишлари бўйича Яккасарой туман суди экспонатларни қалбакисига алмаштирганликда айбли деб топилган Ўзбекистон давлат санъат музейи бош муҳофизи Мирфайз Усмоновни 9 йилу 3 ойга озодликдан маҳрум қилган эди.\nОзодлик мақоласида ëзилишича¸ музей мансабдори 1999 йилдан 2014 йилга қадар музейнинг кўплаб нодир асарларини сотиб юбориб, давлатга жуда катта миқдорда зарар келтирган.\nМақолада Усмонов музейнинг экспонатларни таъмирлаш лабораторияси мудири Бахтиёр Ботиров билан тил бириктириб, европалик рассомларнинг 25га яқин асарини ҳам сотиб юборгани ҳақида тафсилотлар бор.\n1886 йили Янги Марғилонда туғилиб, 1957 йили Тошкентда вафот этган Ўзбекистон халқ рассоми Александр Волковнинг асарлари 2010 йилдан бошлаб жаҳон бозорида ўта қиммат нархларда сотила бошлангани кузатилади.\nРассомниннг 1926 йили чизган «Соҳибжамол» асари Кристи аукционида 386 500 фунт стерлингга¸ «Мозористон» асари 433 250 фунт стерлингга сотилган эди.\n“Тақиқланган санъат саҳроси” филми Тошкентда намойиш қилинмоқда\nЎзбекистонлик рассом асари Лондон ким ошди бозорида


BBC Uzbek - O'zbekiston - 'Ҳизбут-Таҳрир' ўз ғояларини етказиш учун ҳамма билан баҳс-мунозарага киришган'\nСўнгги янгиланиш 13 ноябр 2012 - 15:11 GMT\n"Ҳизбут-Таҳрир" исломий фирқаси Би-би-си ҳамда Uznews.net веб-саҳифасида эълон қилинган мақолаларга муносабат билдирган.\nИнтернетдаги Uznews.net саҳифаси Wikileaksда сизиб чиққан АҚШнинг Ўзбекистондаги элчиси Ричард Норланднинг ёзишмалари асосида мақола эълон қилган.\nМақолада айтилишича, "Эрк" партияси лидерлари 20 йилдирки демократияга бел боғлаганлари ҳақида гапиришади, лекин Wikileaks номалари мухолифатчиларнинг исломий радикаллар билан қўшилишга тайёр эканликларидан далолат беради.\nUznews.net мақоласига кўра, мухолифатдаги "Эрк" партияси Бош котиби Отаназар Орипов АҚШ элчилиги ходимига ўз партияси "Ҳизбут-Таҳрир" вакиллари билан Истамбул ва Москвада учрашишга тайёрланаётганини айтган.\nБи-би-си билан суҳбатда жаноб Орипов "Ҳизбут-Таҳрир" вакиллари билан учрашувлар бўлганини тан олди.\nУнинг айтишича, мақсад исломий гуруҳларга демократия Ислом душмани эмаслигини тушунтириш бўлган.\n"Ҳизбут-Таҳрир"ни террорчи ташкилот деб ҳисобламаслигини билдирган жаноб Ориповга кўра, ҳозирда бу каби мулоқот олиб борилмаяпти ва охирги учрашувлар 2006-2007 йилларда бўлиб ўтган.\nОтаназар Орипов Uznews.netдаги мақола муаллифини ҳақиқатни бузиб кўрсатишда ва "исламофобия"да айблаган.\nБи-би-си билан суҳбатда Uznews.net Бош муҳаррири Галима Бухарбаева ўз мақоласи "провокацион" руҳда ёзилганини рад этди.\nУнинг айтишича, мақолада барча сўзлар АҚШ элчиси Норландга тегишли экани аниқ кўрсатилган ва мақолада элчи Ричард Норланд "Эрк" билан "Ҳизбут-Таҳрир" ўртасида мулоқот бўлганидан шубҳалангани ҳам айтилган.\nБи-би-си Ўзбек хизмати электрон почта орқали мактуб олди, бу мактубга "Ҳизбут-Таҳрир Ўзбекистон" деб имзо чекилган.\nМактуб "Uznews.net саҳифасида ва BBC аҳборот агентлигида Ҳизб ут – Таҳрир хусусидаги чоп этган мақоласига раддия" деб номланади.\nУшбу мақолада ёзилишича, "Ҳизбут-Таҳрир" Ўзбекистондаги барча кучлар билан мулоқот қилмоқда.\n"Ҳизб ут – Таҳрир, Ўзбекистонда фаолият қилаётган ва мавжуд бўлган хоҳ дунёвий бўлсин, хоҳ диний бўлсин, барча партия ва ҳаракатлар билан ва ҳаттоки Каримовнинг репрессив сиёсатини амалга оширишликда қурол вазифасини ўтайдиган куч ишлатар структуралари бўлмиш хоҳ прокуратура ҳодимлари бўлсин, хоҳ ички ишлар вазирлигининг ҳодимлари бўлсин, хоҳ туман ва вилоят ҳокимлари бўладими, хоҳ МҲХ ҳодимлари бўладими фарқламасдан, барчаларига Ҳизб ўзи табанний қилган ғоя ва фикрларини етказишлик учун бахс-мунозараларга киришган, етказган ва хозирда ҳам етказмоқда", дейилади мактубда.\n"Ҳизбут-Таҳрир" Марказий Осиё мамлакатлари ва Россияда террорчилик ташкилоти деб кўрилади, бу фирқа аъзолари узоқ йиллик қамоқ жазоларига ҳукм этилган.\n"Эрк" "Ҳизбу Таҳрир" билан учрашувларни тан олди, бироқ uznews.netни провокацияда айбладиТинглаш05:26


ОТА УМИДИ БЎЛГАН ЭГИЗАК СПОРТЧИЛАР! | Buxoro yoshlari gazetasi\nЁшлар ўртасида жисмоний тарбия ва спорт билан шуғулланувчилар сони ортиб бормоқда. Мана шундай спортсевар опа-сингиллар Камила ва Сабина Адизовалардир. Адизовалар 10 йилдан ортиқ вақт давомида спортнинг хоккей тури билан шуғулланиб келишмоқда.\n– Бизни бу спорт турига қизиқишимизда отамнинг ўринлари юқоридир. Спортчи бўлишимизни ҳаммадан ҳам кўп отам хохлаганлар (кулиб). Чунки отам туғилганимиздаёқ қизларимни спортчи қиламан деб ният қилган экан. Шу кунга қадар 7 маротаба Ўзбекистон кубогини қўлга киритдик. 2014-йилда Малайзияда, 2015-йилда Таиланд давлатининг Чонбури шаҳрида ўтказилган ўйинларда ва 2019-йилда Таиланд шаҳрида ташкиллаштирилган Осиё кубогида 3-ўринларни қўлга киритдик. Шунингдек, Цингапур шаҳрида бўлиб ўтган 21 ёшлилар тоифасидаги Осиё чемпионатида ҳам фахрли ўринга эришдик,- дейди Камила\nСабина ва Камила Адизовалар эришган ютуқлари орқали имтиёзга эга бўлиб Университет талабасига айланишди. Ҳозирда улар БухДунинг Жисмоний маданият ва спорт факультетида таълим олишмоқда. Айни кунларда мураббийлари Ғайрат Бердиев ва Инобат Бердиевалар қўл остида яна янги марраларга эришиш учун тинмай шуғулланишмоқда. Кўпгина ёш қизларга ўрнак бўлаётган опа-сингил спортчиларга бунданда улкан зафарларни тилаб қоламиз.\nПредыдущая записьЁШ ТАДБИРКОР-ЭЛГА МАДАДКОР!Следующая записьГАЛАОСИЁДА “НАҚШБАНД“ ҲУНАРМАНДЧИЛИК МАРКАЗИНИНГ ТАНТАНАЛИ ОЧИЛИШ МАРОСИМИ БЎЛИБ ЎТДИ


Қодиров Эрдўғандан жангариларни экстрадиция қилишни илтимос қилди\nТуркияда, Чеченистон раҳбари Рамзон Қодировнинг баёнот беришича, Чеченистонда фаолият юритган жангариларнинг 3 нафар етакчиси ушланган, деб хабар қилмоқда РИА «Новости» агентлиги.\nУнинг сўзларига кўра, Махран Саидов, Асланбек Вадалов ва Тархан Газиев ҳибсга олинган.\n«Улар Чеченистонда фаолият олиб борган жангариларнинг етакчилари ҳисобланади. Уларнинг ҳар бири кўплаб қўпорувчиликлар, ҳарбийлар, полиция ҳамда фуқароларни ўлдиришга оид жиноятларни содир этгани ва ташкиллаштирганига оид рад этиб бўлмас маълумотлар бор. Буларнинг бари бераҳмларча амалга оширилган», — дейилади хабарда.\nҚодиров, шунингдек, президент Ражаб Тоййиб Эрдўғандан жангариларни экстрадиция қилишни сўраган.\n«Сизга жиноятчиларни экстрадиция қилиш масаласини ижобий ҳал қилиш масаласи билан мурожаат қиламан. Бу террорчиларни суд қилиш ва қонунда белгиланган тартибда жазога тортишга имкон берган бўлур эди», — дейилади хабарда.\nТуркия Чеченистон террорчи Рамзон Қодиров Ражам Тоййиб Эрдўған


НАВРЎЗ — ЎЗЛИГИМИЗНИНГ ЁРҚИН ТИМСОЛИ - Ўзбекистон овози газетаси\nНАВРЎЗ — ЎЗЛИГИМИЗНИНГ ЁРҚИН ТИМСОЛИ\n— Байрамларимиз кўп, ҳар бирининг ўзига хос томони, алоҳида қадр-қиммати бор. Айниқса, Наврўзнинг шукуҳи бошқача. Бунинг асосий сабаби — ушбу байрамнинг ўта қадимийлигидадир. Азал-азалдан деҳқончиликнинг пири ҳисобланмиш ерсевар халқимиз эртанги тўкинликларга орзиқиб талпинган кўйи, Яратгандан қут-барака тилаб, энг тоза, энг эзгу ниятлар билан баҳорни доимо энтикиб қаршилайди.\nБу шодиёнанинг яна бир тортимли тарафи шуки, унда халқимизнинг бетакрор ўзлиги бошқача бир тарзда ярқираб кўринади, асрлар оша авлоддан-авлодга ўтиб келаётган муқаддас удумларимиз, масалан, бири пазандачилик, бири дўстона куч синашувлар, бири санъат билан боғлиқ гўзал анъаналаримиз байрам мазмунига қоришган йўсинда намоён бўлади, миллий ғуруримизни янада оширади.\nШундан келиб чиқиб қаралса, Президентимизнинг Наврўз умумхалқ байрамини ўтказиш тўғрисидаги қарорида бу тадбирга юксак тантанаворлик бахш этиш, жумладан, халқимизнинг кўҳна урф-одатларини ёрқин акс эттирувчи томошаларга, қадимий қўшиқ ва лапарларга, қувноқ айтишувларга, халқ ўйинларига кенг ўрин берилиши лозимлиги ҳақидаги сўзларида жуда теран маъно ётибди.\nГоҳо болалик чоғларимиз ёдга тушади. У даврда Наврўз расмий байрам эмасди, аксинча таъқиб остида эди. Шунга қарамай, экинчилар байрамни «қўш солди» деган бошқача номда ниқоблаб, далаларда яширинча зиёфат уюштиришар, кўкатдан мантию сомсалар пишириш авж оларди. Аёллар маҳалланинг уч-тўрт хонадонига бўлиниб, дошқозонларда сумалак солишар, чирманда чалиб, «Сой бўйида турган йигит», «Аяжон, аяжон, бошгинам оғрийди» каби лапарларга ўйин туша кетишарди. Шунда қаёқдандир пайдо бўлган кимсалар хотинларни тўрт ёққа қувиб соларди, хурсандчилик бир зумда азага айланарди. Лекин одамлар осонликча ён бериб қўявермасди, Наврўз ҳафтанинг қай кунига тўғри келишидан қатъи назар, катталару болалар эрталабдан бозор сари йўл олишарди, милиционерлар уларни уй-уйига тарқатишга уринса-да, сотувчи ва харидорлар у ёқдан-бу ёққа қочиб бўлса ҳам, сайлу савдони давом эттираверишарди.\nНаврўз халқимиз учун нақадар қадрли ва суюкли эканини шулардан ҳам билиб олса бўлади.\nНаврўзга ҳужум қилиш ўтган асрнинг саксонинчи йиллари ўртасида яна ҳам мудҳиш тус олди. Бошқасини қўйиб туринг, ўша замоннинг баъзи бир калтабин раҳбарлари хонадонларда пиширилаётган сумалакларга тупроқ сочиш даражасигача бориб етишди. Инсонни хўрлаш, уволдан қўрқмаслик бундан ортиқ бўладими?\nАна шундай камситишларни бошдан кечириб келган кишиларимиз Юртбошимизнинг ўлкамиз мустақилликка эришмасидан илгариёқ Наврўз байрамини қайта тиклаш, бу санани дам олиш куни деб эълон қилиш юзасидан чиқарган фармонини чексиз қувонч, беҳад тўлқинланиш билан қарши олгани бугунгидек кўз олдимизда турибди. Қулоқларимизга ишонгимиз келмаганди ўшанда.\nШуларни эслаганда, бугунги кунга шукроналик туйғуси юрак-юрагинг тубидан беихтиёр балқиб чиқади. Ўзлиги бор юртда, кимлигини чуқур англаб етган инсонлар орасида яшаётганингдан фахрланиб кетасан киши.\nТурмушимиздан баҳор таровати, байрам кайфияти ҳеч қачон аримасин, илоҳим!


Қўшма Штатлар мамлакат электр тизимини замонавийлаштиришга эҳтиëж сезмоқда.\nАкрам Файзуллo Ўтган ҳафта АҚШ ва Канаданинг камида 240¸000 квадрат километр кенгликдаги ҳудудларида тўсатдан электр қуввати ғойиб бўлди. Қўшма Штатларда электрдан жуда кўп фойдаланиш натижасида онда-сонда бундай воқеалар юз бериб туради. Аммо ҳозиргача Шимолий Америка минтақасида 50 миллион одам бир вақтда электр қувватидан маҳрум бўлган эмас.\nМетро¸ лифт¸ телевизор¸ совутгич ускуна ва ҳоказалар ишламай қолгач¸ кўпчиликни Америка электр тизимига қарши мувофиқлаштирилган террорчилик ҳужуми ўтказилди¸ деган ваҳима босди.\nОрадан қисқа вақт ўтгач¸ расмийлар миллионлаб одамни электр қувватидан маҳрум қилган воқеага инсон хатоси ëки техник носозлик сабаб бўлган бўлиши мумкинлигини билдирдилар. Ню-Йоркдаги хавфсизлик бўйича мустақил тадқиқот маркази таҳлилчиси Жэми Метзлга кўра¸ одатда электр тармоқларини боғловчи юқори волтли ўтказгичлардаги носозлик бундай воқеаларга сабаб бўлади. Аммо унинг айтишича¸ Қўшма Штатлар маъмурияти ҳозирданоқ зарур чора-тадбирлар кўрмаса¸ мамлакат электр тизими террорчилар томонидан нишонга олиниши ҳам мумкин.\n“Агар террорчилар нафақат электр¸ балки қолган барча тармоқларимизда ўрнатилган асосий ўтказгичларни топа олсалар¸ биз жиддий таҳлика остида қоламиз”¸ - дейди америкалик таҳлилчи. У сўзига қўшимча қилиб¸ Қўшма Штатлар электр тизимини замонавийлаштириш лозимлигини¸ бунинг учун эса 50-100 миллиард доллар атрофида маблағ кераклигини айтади.\nВашингтондаги “Heritage Foundation” тадқиқот маркази таҳлилчиси Жеймс Филлипс бу фикрга қўшилади. Унга кўра¸ Қўшма Штатлар маъмуриятининг мамлакат электр тизимини янада хавфсизроқ қилиш учун қўшимча маблағ ажратишдан бошқа чораси йўқ.\nТаҳлилчи ўтган ҳафта электр қуввати йўқолгани билан боғлиқ воқеа АҚШ маъмурияти учун сабоқ бўлиши кераклигини айтади:\n“Носозлик пайдо бўлганда электр тизимини бутунлай ишдан чиқармайдиган янги технология учун маблағ ажратиш жуда зарурдир”¸ - дейди Жеймс Филлипс. Унинг фикрича¸ террорчи гуруҳлар Американинг электр тизимига ҳужум уюштириши эҳтимолдан ҳоли эмас. Чунки терактдан мақсад ҳарбий ғалабага эришиш эмас¸ балки одамлар руҳини туширишдан иборат.\nНю-Йоркдаги таҳлилчи Жэми Метзлга кўра¸ замонавий технологияни ўзлаштирган террор гуруҳлари ҳатто 11 сентябр ҳужумларидан ҳам даҳшатлироқ теракт уюштиришлари мумкин.\n“Террорчи қанчалар билимли бўлса¸ унинг уюштирадиган ҳужумлари ҳам шунча пухта бўлади. Шу боис¸ террорчилар раҳбарининг ҳужумни ҳаëт мамот инфраструктура тизимидан бошлаб¸ уни бошқа соҳаларга кўчиришига гувоҳ бўлиш мумкин. Пайшанба куни электр таъминоти узилгани туфайли хавфсизлигимиз бир поғонага пасайди; мудофаа қурбимиз ҳам заифлашди”¸ - дейди Жэми Метзл. У хулоса қилиб¸ 11 сентябр фожиалари террорчилик ҳужумлари турли шаклларда юз беришини кўрсатганини¸ аммо АҚШ маъмурияти мамлакат электр тизими ҳимоясини мустаҳкамлаш учун етарли маблағ ажратса ва террорчилар режаларидан ўз вақтида хабардор бўлса¸ бундай ҳужумларнинг олди олинишини айтади.


Мониторинг натижалари ўша-ўша\nФеруза “Одил сўз” халқаро ташкилоти Ўзбекистонда сўз эркинлиги ва журналистлар ҳуқуқларининг бузилиши бўйича ўтказаётган доимий мониторингининг 2004 йил декабрь ойига оид натижаларини эълон қилди.\nМониторингда 57 ҳолат қайд этилган бўлиб, уларнинг 37 таси оммавий ахборот воситаларининг ижтимоий-сиёсий ва ҳуқуқий соҳалардаги вазиятига, 18 таси ОАВ ва журналистлар ҳуқуқларининг тўғридан-тўғри бузилишига, 2 таси ОАВга нисбатан айбловларга оиддир.\nДекабрь ойи мониторингида Ўзбекистонда парламент сайлови вақтида журналистлар ва сайловчилар ҳуқуқларининг бузилиши билан боғлиқ ҳолатларга катта эътибор қаратилган.\nМониторингда “Ҳьюман райтс уотч” ташкилотининг Тошкентдаги ваколатхонаси раҳбари Алисон Гилл хонимнинг Ўзбекистондаги ОАВга берган баҳоси келтирилади:\n“Ўзбекистонда эркин маҳаллий матбуот мутлақо йўқ. Шу сабабли ОАВда инсон ҳуқуқлари бўйича бирорта гап айтилмайди. Бу мавзуни хорижий ОАВда ишлайдиган маҳаллий журналистларгина кенг ёритади”.\nМониторингда “Бирлик халк ҳаракати” партияси бош котиби Васила Иноятова билан содир бўлган воқеа ҳам тилга олинади. Унда ёзилишича, В.Иноятова расмий давлат органлари вакиллари билан биргаликда Ўзбекистон радиосига очиқ мулоқотга таклиф этилган. Унинг эфир вақтидан фойдаланиб, ўз фикрларини очиқ-ойдин айтгани эшиттириш масъуллари учун муаммо туғдирган.\nБу ҳақда “Озодлик” мухбирига ҳам маълумот берган В.Иноятованинг сўзларига кўра, кўрсатув бошловчисига юқоридан берилган топшириқ асосида жазо қўлланилган. Яъни у бир ойлик маошидан маҳрум қилинган ва огоҳлантириш олган.\nМониторингда “Новости Узбекистана” газетасида С.Пражский имзоси билан босилган мақола ҳам келтирилган. Бу мақолада электрон оммавий ахборот воситаларида чиқишлар қиладиган журналистлар айбланган. Мазкур мақоладан иқтибос келтирамиз:\n“Ҳозир мард бўлиб қолган шундай интернет журналистлардан сўрагим келади: – Хўш, Интернет йўқлигида уларнинг жасурлиги қаерда эди? Уларнинг ҳақиқатгўйлигию принципиаллиги қаерда эди? Ахир, ўша пайтда ҳам гапириш лозим бўлган муаммолар кўп эди-ку!”\n“Озодлик” мухбири мана шу мақола юзасидан баъзи журналистлар билан суҳбатда бўлди.\n“Замон инфо” ахборот сайти раҳбари Ойсулув Қурбонова бу мақола ўзини анча ранжитганини билдирди.\n“Авваламбор, бу мақолани ёзган одам ҳозирда Интернетнинг, хусусан, электрон ОАВнинг имкониятлари ва қулайликлари ҳақида бутунлай тасаввурга эга бўлмаса керак. Эҳтимол бу буюртма мақоладир, буни аниқ билмайман. Бироқ мени бизда журналистларнинг бир-бирини қўлламаслиги, аксинча, ўзаро тош отишишдан ҳам тоймаслиги қаттиқ хафа қилди”, - деди О.Қурбонова.


Туркия Россиянинг газ эмбаргосига қарши Исроил билан алоқаларини яхшилайди\n11:48 / 18.12.2015\nМаълумки, 2010 йили Туркиянинг “Мовий Мармара” кемасида Фаластинга гуманитар ёрдам олиб кетаётган тинч аҳоли вакиллари ва жамоатчилик фаолларининг Исроил ҳарбийлари томонидан ёппасига қатл қилиниши оқибатида икки давлат орасидаги муносабатларга кескин совуқлик тушган эди.\nТуркия матбуотининг хабар қилишича, куни-кеча бу совуқликни ўртадан кўтариш мақсадида икки давлат раҳбариятининг вакиллари муайян бир келишувга эришган.\nТуркманистонга ташрифи чоғида Туркия президенти Ражаб Тойиб Эрдўған Исроил билан муносабатлар яхшиланиши учун расмий Тель-Авив учта шартни бажариши лозимлигини айтган эди.\nБу баёнотдан бир неча кун ўтиб Исроил расмийлари музокараларга тайёрлиги ҳақида ишора берган. Натижада чоршанба куни Туркия ташқи ишлар вазири ўринбосари Фаридун Синирлиўғли Исроил бош вазири Биньямин Нетаньяхунинг махсус вакили Йозеф Чехановер ҳамда МОССАД раҳбари Йосси Коэнлар билан Швейцариянинг Цюрих шаҳрида яширин учрашув ўтказди.\nУчрашув кун тартибида бешта масала бўлди:\n- Исроил “Мовий Мармара”да ҳалок бўлганларнинг оилалари ва яқинларига ёрдам кўрсатиш фондига 20 млн доллар ажратади;\n- Туркия ва Исроил бир-бирининг ҳудудида фавқулодда ва мухтор элчиларини тайинлаб, ўзаро манфаатли дипломатик алоқаларни қайта тиклайди;\n- Туркия “Мовий Мармара” қатлиомининг ижрочилари бўлмиш исроиллик аскарларнинг жазога тортилиши таъминланган тақдирда бошқа даъволарини бекор қилади;\n- Истанбулда яшириниб келаётган ҲАМАС ҳарбий қаноти раҳбарларидан бири Салоҳ Арурий Туркиядан чиқариб юборилади, ҲАМАСнинг Туркиядаги активлари музлатиб қўйилади;\n- Ушбу шартнома имзоланганидан сўнг Туркия ва Исроил табиий газ конларида ҳамкорлик қилади. Туркия Исроилдан табиий газ сотиб олади. Исроил гази Туркия орқали Европага чиқарилади.\n“Музокаралар давом этмоқда. Келишув ҳануз имзоланмади. Балки яна бир бор учрашув талаб этилар, аммо янги босқичга яқинлашиб қолдик”, - деди учрашувга алоқадор туркиялик дипломатлардан бири.


Бундестаг фуқароларни муқим яшаш тарафдори\nГФР Бундестаги депутатлари ва парламент фракцияси аъзолари Бундестаг олдига яна бир муаммони ўртага ташлади. Унга кўра, немис фуқаролигига эга бўлган ва уй сотиб олиш имкони бўла туриб буни бажармаётган кишиларга нисбатан чора кўриш, буни тезда ҳаётга татбиқ этиб қонуний жазо кўриш зарур керак деган хулосага келинди.\nБу каби муаммолар Германия парламенти тарихида аввал ҳам кўп бора кўтарилган. Аммо қонуний жазо кўрилмагани учун аҳоли бунга амал қилмаган. Доимий яшаш учун олинадиган уйлар нархи қиммат бўлганлиги учун кишилар сармоясини биргина уйга сарфлашни хоҳламайди. Ўша пулга Германиянинг истаган ерида ижарага яшаб ва хоҳлаган вақтда уйларини алмаштириш ҳуқуқига эга бўлади.\nФракция аъзолари ўртага ташлаган муаммо ечимига доир қонун қабул қилинса, Германиядаги анчадан буён олди-сотдида омади чопмаётган қиммат уйлар ҳам сотиларди. Фуқаролар эса бир уйда муқим яшашга кўниккан бўларди.


Сколари "Бунёдкор" ғалабасини таъминламоқчи\n11 май 2021, Тошкент вақти: 14:47\n"Бунёдкор" футбол жамоасининг янги бош мураббийси Луис Фелипе Сколари шанба куни Лондондан Тошкентга учиб келди.\n"Бунёдкор" клубининг интернет сайтида айтилишича Сколарига мазкур клуб ўйнайдиган барча турнирларда унинг ғалабасини таъминлаш вазифаси юклатилган.\nЎзбекистон жамоасига мураббийлик қилиш қарорини изоҳлар экан, Сколари “Бунёдкор”га унинг дўсти Ривалдо мураббийлик қилишни тавсия берганини айтди.\n- Клуб раҳбарияти билан сўзлашувлардан сўнг унда жуда жиддий ва самимий одамлар ишлашига шоҳид бўлдим¸ деди Луис Фелипе Сколари.\nЎзбекистоннинг етакчи клуби 60 яшар Сколари билан 18 ойга мўлжалланган шартномани имзолаган. Бироқ унга қанча ҳақ тўланиши сир тутилмоқда.\nЛуис Фелипе Сколари бундан аввал Британиянинг донғи кетган "Челси" футбол клуби ҳамда Португалия миллий жамоасига мураббийлик қилган.


Пайариқда “гўштсиз овқат қилган” боғча ходимларига чора кўрилди - zarnews.uz\nПайариқда “гўштсиз овқат қилган” боғча ходимларига чора кўрилди\nЖорий йил 20 сентябрь куни Zarnews.uz сайтида “Пайариқ туманидаги боғчаларда болалар гўштсиз овқат ейдими?” сарлавҳали мақола эълон қилинганди. Унда тумандаги 31-сонли мактабгача таълим ташкилотидаги ҳолат баён этилган. Мақолага вилоят мактабгача таълим бошқармаси бошлиғи ўринбосари Дилфуза Азизовадан жавоб олдик.\nУнда айтилишича, мақоладаги ҳолатни ўрганиш ҳамда мавжуд камчиликларни бартараф этиш мақсадида ишчи гуруҳи тузилди. Ўрганиш давомида аниқланган камчиликлар бўйича 31-сонли мактабгача таълим ташкилоти мудираси Н.Норбўтаевага ҳайфсан интизомий жазо чораси ва ташкилотнинг хўжалик ишлар бўйича мудири Ф.Шарипов билан тузилган меҳнат шартномаси бекор қилиниб, ҳамшира З.Нишоновага ўртача ойлик иш ҳақининг 30 фоизи миқдорида жарима интизомий жазо чораси қўлланилган.\nБундан ташқари, мақолада баён этилган бинонинг ҳолати бўйича боғчани 2021 йилда давлат инвестиция дастури асосида замонавий қайта қуриш лойиҳаси ишлаб чиқилган бўлиб, лойиҳани амалга ошириш борасида ишлар олиб бориляпти.\nТеглар: боғча Пайариқ


Гулчеҳра Асронова. Бешинчи фасл (ҳикоя) | www.ziyouz.uz\nБош саҳифа Ўзбек насри онлайн антологиясиГулчеҳра Асронова (1968)Гулчеҳра Асронова. Бешинчи фасл (ҳикоя)\nГулчеҳра Асронова. Бешинчи фасл (ҳикоя)\nЧоп этилган 07.09.2015 МуаллифZiyouz.uz\nКунларнинг бирида, тонгда чоғи, умри муҳаббат аталмиш буюк туйғудан бебаҳра ўтганини англаб қолди. Ҳа, бу фавқулодда ажойиб севги қиссасини ўқиб тугатган кечанинг охирида содир бўлди. Аллақачон қирқни қоралаб қўйган аёл учун бу ғалати, нотабиий ҳолат эди. Ҳар нечук, Шамсия ўша субҳидамда нафақат уйқудан, балки узоқ ғафлатдан уйғонгандек бўлди. Ана, ёстиғи ёнида ўша китоб. Кеча оқшом унинг сўнгги саҳифаларини мутолаа қилаётган маҳал асар билан бирга ширин кечинмалари, хаёлий оламдаги ишқдан сармаст ҳаёти тугаб қолаётгандек орзиққан эди. Китоб тугади… У, гўёки юксак-юксакларда чарх уриб парвоз қилаётган қуш, зерикарли соҳилга қўнди-да, энди ҳеч қачон учмаслигини, уча олмаслигини англаб етди. Буни тан олиш… жуда оғир эди.\nЭрини уйғотиши керак. Бугун нималарни ҳис қилаётгани ҳақида гапириш учун эмас, албатта. Мансурнинг ишга жўнаш вақти бўлди. Сўнг болаларни уйғотиши, нонушта тайёрлаши, ҳаммани ўқишга, ишга кузатиши, бу орада ўзи ҳам тараддудланиб, ҳар кунги йўл билан идорага равона бўлиши керак. Одатдаги оддий кун. Бошқача бўлишининг иложи йўқ…\n– Бирон жойингиз оғрияптими?\nҲар доимги савол. Уни ҳомуш кўрди дегунча, Мансур шундай деб сўрайверади. Нима десин экан? «Кўнглим оғрияпти». Йўқ, бу жавоб эмас.\n– Шунчаки, чарчадим. Иш кўпайиб кетганди кеча.\n– Ҳадеб иш, иш деявермай, ўзингизга ҳам қаранг.\nБу ҳам доимги гап. Лекин бугун унга бошқача таъсир қилди. «Кўнглингизга ҳам қаранг» деб эшитилди…\nКун бўйи қўли ишга бормай, паришон юрди. Тўрт фаслнинг беқиёс жозибларини ўзида мужассам этган илоҳий бешинчи фасл қаердадир гуллаб ётар, эски йўлда бир маромда илгарилаётган умр карвони уни четлаб ўтиб борарди… Кимгадир бу ҳақда гапиргиси келди. Гапириб бўлармикин? «Бугун ўйлаб кўрсам, ҳеч қачон ҳеч кимни севмаган эканман», дейдими? Шу ёшда, аёл боши билан-а? Бу висол, эҳтирос истаги эмас, ТУЙҒУга эҳтиёж эканини ким тушунади? Ўша буюк туйғуни англашга интилаётган аёлнинг озурда қалбини тушунар одам ким?\nЎша куни синфдош дугонаси Нургул сим қоққанида суюниб кетди: мана унинг нажоткори!\n– Онам бизникидалар. Сени сўраяптилар. Ётиб қолгани кел. Мансур акани ўзим кўндираман.\nШундай бўлдики, икки дугона ҳамма ухлагач, ариқ бўйидаги супада юлдузларга термилиб, бир маҳалгача гурунглашиб ўтиришди. Нургул зийраклик қилди:\n– Ўзингга ўхшамаяпсан. Ишинг, оиланг тинчми?\n– Ҳаммаси яхши. Лекин… мен яхшимасман. Худди ҳаво етишмаётгандек. Кулгили, а?\n– Ҳечам кулгилимас-да. Сени биламан-ку, коса тагида нимкоса қилиб гапирасан. Нимадир бўлган.\n– Айтарли ҳеч нарса, – деди-да, ўртоғига ялт этиб қаради: – Сен эрингни яхши кўрасанми? Йўқ, севасанми?\nНургул, бир дамлик сукутдан кейин, ҳайрон жилмайиб деди:\n– Тавба, ҳалиям романтиксан-а. Албатта ҳа-да!\n– Ана кўрдингми! Шу етишмаяпти менга! Унақа қарама. Ҳа, эрим яхши одам. Аммо мен уни ҳеч қачон севмаганман.\nНургулнинг кўзлари катталашди:\n– Нима бало, биронтаси билан…\n– Ээ, қўйсанг-чи! Мен унақа ўлдим-куйдимларни айтаётганим йўқ. Бошқа бировни ҳатто туш кўришга қўрқаман-ку! Шунчаки, муҳаббат ҳақида бир ажойиб китоб ўқиб, ўйланиб қолдим. Юрагим бўм-бўш экан. Ҳеч кимни севмабман.\n– Бунақа гаплар энди бизга ярашмайди. Китобларга кўпам ишонма. Ҳаёт бошқа. Бошингни қотириб нима қиласан? Сени жон-дилидан яхши кўрадиган эринг бор, яна нима керак?\n– Мен-чи? У яхши кўрса бўлдими?\nНургул уни доим тушунган. Аммо бу сафар дардини англамади. Ухлаб қолди.\n«Тавба, қаердан тушди бошимга бу савдо? Йўқ, битта китоб одамнинг хаёлини бунчалик ағдар-тўнтар қилолмайди, бу шунчаки бир туртки эди, холос. Йиллар армони бу. Ўзи қандай одам керак эди менга? Нега Мансурни севолмадим? Соддадил, оқкўнгил, келишган йигит эди. Институтда шунча қиз туриб, менга ишқи тушди шўрликнинг. «Қишлоқи» деб, назар-писанд қилмадим. Кейин-чи, кейин нима бўлди? Қандай қилиб бошим айланиб унга тегдим?»\nШамсия хаёлан ўша кунларга қайтаркан, тарқоқ ўйлари жамланиб, оппоқ далалар томон етаклаб кетди…\nУ Мансурга қайрилиб ҳам қарамасди, аммо пахта терими бошланди-ю, йигитга бахт кулиб боқди. Даланинг боласи эмасми, пахтани шипириб терарди. Ғўзани фақат суратларда-ю телетасвирларда кўрган Шамсия эса теримнинг биринчи куниёқ нормани бажаролмаганлар сафида ўртага чиқиб, қизариб турди. Шунда Мансур жонига аро кирди: «Майли десангиз, ёрдам берардим», таклиф қилди йигит қўрқа-писа. Шамсия «марҳамат» кўрсатди — биринчи бор уни табассум билан сийлади. Шу-шу йигит бечора Шамсияга банди бўлди-қолди. Икки кишилик нормани бажариш учун ҳолдан тойгунча ишласа ҳам, ортидан соядек эргашиб юрар, то мавсум тугагунча ундан бахтиёр одам йўқ эди. Бу бахтиёрлик йиғим-терим тугаши билан барҳам топди. Шаҳарга қайтгач, яна ҳамма ўз «мақоми»га қайтди. Ҳаммаси ўзгарди, Мансурнинг туйғуларигина ўшандайлигича қолди. Кейинги мавсумни кутиб яшади…\nБу ҳол ҳар мавсумда такрорланаверди. Бировлар йигитга ачинар, яна биров уни орсизликда айблар, лекин ҳамма Мансурнинг девоналарча севиб қолганини биларди. Ўҳ-ҳў, Шамсия учун нималар қилмади, бу далли ошиқ! Бутун институтга донғи кетди, ҳамма тан берди. Севгилисидан бошқа, ҳамма…\nШамсия бир орзиқиб кетди. Ростданам, шундай одамни нега севмади?\n«– Кўнгил экан-да, – ўйлади у. – Унда нимага тегдим ўзи? Бу нима эди – ўрганишми, суянишми, ҳурматми? Шунчаки, турмушга чиқиш вақти етгани учунми ё? Шуниси тўғридир. Лекин… ростданам, энди бу ҳақда ўйлашнинг ўзи ғалати».\nКунлар ўтаверди, ўтаверди. Шамсия ўша китобни кўздан нари жойга яшириб қўйди…\n– Бу «Мевазор кўчаси – 17»ми?\n– Неъматов Мансур сизга ким бўлади?\nШамсия бироз ўнғайсизланиб жавоб берди:\n– Эрим. Сиз кимсиз?\n– Опа, марказий шифохонадан безовта қиляпмиз. Фақат сиз ваҳима қилманг. Эрингизни ҳозиргина олиб келишди.\nШамсия шилқ этиб креслога ўтириб қолди.\n– Автоҳалокат рўй берган. Фақат ваҳима қилманг, ҳали умид бор…\nҚандай қилиб кўчага чиқди-ю, касалхонага қандай етиб келганини билмайди. Ичкарига киритишмади. Юз ифодаси мавҳум оқ халатлилар безовта кириб-чиқаётган эшик олдида зор йиғлаб ўтирди. Агар Мансур… Усиз қандай яшайди? Усиз яшаш мумкинми ўзи? Борлиғи, ҳар нафаси, ҳар лаҳзаси Мансур билан эди-ку! Болалар-чи? Йўқ, йўқ, йўқ!\nАнчадан бери тинмаётган телефон қўнғироғини пайқаб қолган пайтда, миясига яшин тезлигида бир ўй урилди: Телефон! Кимларгадир хабар бериши керак! Қудрат акага айтиши керак, у нимадир қилади. Чўнтагидан чиқарди-ю… қотиб қолди. Мансурнинг рақами! Миясида сониясига ўнлаб ўйлар чарх урди. Ҳалокат жойидан топиб олишган бўлса керак. Титроқ қўли билан яшил тугмачани босди, гапиришга эса мажоли етмади.\nВо дариғ, эрининг овози-ку! Беихтиёр жонлантириш хонаси эшигига қаради.\n– Шамсия! Нега индамайсиз, тинчликми? Неча марта қўнғироқ қилдим, олмаяпсиз. Қаердасиз?\n– Сиз… Сиз… қаердасиз?\n– Мен қаерда бўлардим, ишдаман! Нега йиғлаяпсиз? Нима бўлди?\nШамсиянинг қўлидан телефон тушиб кетди…\n…Мансурнинг илиқ кафти. Меҳр тўла нигоҳи.\n– Тузукман, дадаси, тура қолай?\n– Йўқ, турмайсиз. Болалар овқат қилишяпти. Чақиришса чиқамиз. Унгача ёнингизда бўламан.\nШамсия беҳол жилмайди.\n– Паспортингизни Қудрат акага нега берувдингиз?\n– Тиниб-тинчимас-да бу Қудрат ака! Фирмасига маҳсулот олиш учун ишончнома керак экан, оддий расмиятчилик. Илтимос қилувди, йўқ деёлмадим. «Боргунингизгача ҳужжатларни тайёрлаб тураман» деб, кеча паспортимни олганди. Фалокатни қаранг. Юзидан таниб бўлмас даражада экан, чўнтагидаги ҳужжатга қараб… Бунақа бўлишини ким билибди дейсиз! Сизни қийнаб қўйдим.\n– Ҳечқиси йўқ. Ўзи яхшимикан, Қудрат акангиз?\n– Ҳа, ҳушига келди.\n– Хайрият, – дея Шамсия бир лаҳза жим қолди ва эрига меҳр билан тикилди: – Мансур ака?\nУ эрининг қўлларини маҳкам сиқди. Илгари англамагани, буюк бир ТУЙҒУни ҳис этди. Аёл йиғлаб юборди…\n← Аввалги Аввалги Раҳимжон Ҳакимов. Давлатимиз рамзлари — шижоат ва ғурур манбаи\nКейинги → Кейинги: Бахтиёр Ризо. Ҳам таҳдид, ҳам таҳқир


905 Ўқиш режими + -\nҲар бир мусулмоннинг бошқа мусулмонларда бир қанча ҳаққлари бордир. Баъзиларини амал қилиш учун ўрганиб чиқамиз.\n«Набий соллаллоҳу алайҳи васаллам: «Мусулмоннинг мусулмондаги ҳаққи олтитадир», – дедилар.\n«Улар қайсилар, ё Расулуллоҳ?» – дейилди.\n«Қачон учратсанг, унга салом бер, қачон сени даъват қилса, унга жавоб бер, қачон сендан насиҳат сўраса, унга насиҳат қил, қачон акса урса ва Аллоҳга ҳамд айтса, унга яхшилик тила, қачон бемор бўлса, уни бориб кўр ва қачон вафот этса, ҳозир бўл», – дедилар».\n«Мусулмоннинг мусулмонда маъруф йўли ила олти ҳаққи бордир: уни учратса, салом беради; даъват қилса, унга ижобат қилади; акса урса, унга яхшилик тилайди; вафот этса, жанозасига эргашади; бемор бўлса, бориб кўради ва ўзига яхши кўрган нарсани унга ҳам яхши кўради», дейилган.\nРасулуллоҳ соллаллоҳу алайҳи васаллам ўз умматларига уларнинг бир-бирларидаги ҳаққларини шундай ўргатмоқдалар:\nИкки мусулмон учрашганда, уларнинг бирларида иккинчисига нисбатан салом бериш ҳаққи бор. Улардан қай бири аввал салом берса, ўшаниси савобнинг кўпини олади ва ўз биродарига алик олишни фарз қилади.\nҲа, салом бериш суннат бўлса, алик олиш фарздир. Ана шу тариқа жамият аъзолари ўртасида ўзаро муҳаббат ва ҳамкорлик ривожланади. Зеро, фақат урушиб қолганларгина бир-бирлари билан саломлашмайдилар. Мусулмонлар эса бир-бирлари билан саломлашишни ўзларининг ва бошқаларнинг ҳаққи деб англайдилар.\nБирор мусулмон маросим қилиб, ўз биродарини ўша маросимга даъват қилса, ўша даъватга жавоб бериб, мазкур маросимга бормоқ ҳалиги мусулмон зиммасига ҳаққ бўлиб тушади. Бу ҳам жамият аъзолари орасидаги ўзаро алоқаларни мустаҳкамлаш бўйича муҳим омилдир.\nҲанафий мазҳабида, номи валийма бўлса, унга қилинган даъватни қабул этиб, иштирок этиш учун бориш мандубдир.\nВалийма бир мусулмон киши ўзига етган хурсандчилик муносабати ила уюштирган зиёфатдир. Мусулмон инсон Аллоҳ таоло томонидан унга берилган маълум неъматга шукр қилиш маъносида, хайр-эҳсон бўлсин дея, дастурхон ёзиб, кўнгил яқин кишиларни даъват қилади. У шу билан ўзига етган неъмат, сурурга биродарларини шерик қилишни ўйлайди. Албатта, ундай даъватни қабул қилиш лозим бўлади. Чунки шу туфайли мусулмонлар орасида ижтимоий алоқалар ривожланади ва мустаҳкамланади. Мусулмонлар орасида ҳамжиҳатлик кучаяди.\nАлбатта, ҳар бир киши ўз ҳаёти давомида турли-туман муаммоларга дуч келиб туради. Бу муаммоларни ҳал қилишда унинг бир ўзи ожиз бўлиши турган гап. Шунинг учун у ўзгаларнинг маслаҳатига муҳтож бўлади. Ҳар ишнинг ўз мутахассиси бор. Улар ўз мутахассислигига оид масалаларни ҳал қилишда ўзгалардан яхшироқ мавқеъга эгадир. Бошқалар ундан маслаҳат сўраганда тўғри маслаҳат бериш унинг зиммасидаги ҳаққдир.\nҲар бир мусулмон акса урганида «алҳамду лиллаҳ» дейиши лозим. Унинг акса уриб, ҳамд айтганини эшитган мусулмон биродарига эса «ярҳамукаллоҳу» – Аллоҳ сенга раҳм қилсин, деб яхшилик тиламоғи бурчдир.\nЎзига яхши кўрган нарсани ўз диндошларига ҳам яхши кўрмоқ жамият аъзоларига ҳам, жамиятга ҳам, бутун инсониятга ҳам кони фойдадир.\nБу ҳаққ аввалги гапдан келиб чиққан. Мусулмон ўзига яхши кўрган нарсани биродарига ҳам яхши кўриши лозим бўлганидек, ўзига ёмон кўрган нарсани биродарига ҳам ёмон кўриши лозим бўлади.\n«Набий соллаллоҳу алайҳи васаллам: «Мусулмон мусулмонлар унинг тилидан ва қўлидан саломат бўлган одамдир. Муҳожир Аллоҳ қайтарган нарсадан ҳижратда (узоқда) бўлган одамдир», – дедилар».\nТермизий ва Насаий:\n«Тилидан ва қўлидан» дейилганда фақат шу икки аъзо кўзда тутилган эмас. Одатда, одамларга кўпроқ тил ва қўлдан зарар, озор етади. Шунинг учун ҳам ҳадисда «тилидан ва қўлидан» деб алоҳида таъкидлаб айтиляпти. Аммо бундан бошқа услуб ва йўллар билан бировга озор бериш мумкин, деган хулоса чиқмайди. Ким бу ишни қилса, мусулмонлик фазлини йўқотади.\n«Иймон», «мўмин» сўзлари «амн» – «омонлик», «ишончли» маъноларини англатади. «Мўмин» сўзи бизда «ювош» – «хушфеъл маъносида ишлатилиши ҳам шундан. Мўмин одам доимо тинчлик, омонлик тарафдори бўлганидан одамлар унга ўта ишониб қоладилар. Яъни ўз жонлари ва молу мулкларига мўминдан ёмонлик етмаслигига ишончлари комил бўлади.\n«Набий соллаллоҳу алайҳи васаллам: «Иймон етмиш нечта ёки олтмиш нечта шўъбадан иборатдир. Унинг энг афзали «Лаа илааҳа Иллаллоҳ» демоқлик ва энг кичиги йўлдаги озор берадиган нарсани олиб ташлаш. Ҳаё иймоннинг шўъбасидир», – дедилар».\n«Набий соллаллоҳу алайҳи васаллам: «Садақа молни ноқис қилмас. Аллоҳ афв ила бандага иззатдан бошқани зиёда қилмас. Ким Аллоҳ учун тавозуъ қилса, албатта, Аллоҳ уни юқорилатмай қўймас», – дедилар».\n«Тавозуъ бандага юқориликдан бошқани зиёда қилмас. Бас, тавозуъ қилинг! Аллоҳ сизни юқорилатур. Афв бандага иззатдан бошқани зиёда қилмас. Бас, афв қилинг! Аллоҳ сизни азиз қилур. Садақа молга кўпайишдан бошқани зиёда қилмас. Бас, садақа қилинг! Аллоҳ азза ва жалла сизга раҳим қилур», дейилган.\n«Набий соллаллоҳу алайҳи васаллам: «Албатта, Аллоҳ сизлардан жоҳилиятнинг кибрини ва ота-боболар ила фахрланишини кетказгандир. Тақводор мўмин ёки бадбахт фожир бўлиши мумкин. Сизлар Одам болаларисиз. Одам эса тупроқдандир. Кишилар қавмлар билан фахрланишларини қўйсинлар. Улар жаҳаннам кўмиридан бир кўмир бўлишдан ўзга эмаслар. Бўлмаса, улар Аллоҳ учун тумшуғи ила гўнг титадиган сассиқ қўнғиздан ҳам пастроқ бўлурлар», – дедилар».\n«Набий соллаллоҳу алайҳи васаллам: «Аллоҳ менга: «Тавозуъ қилинглар. Токи биров бировга тажовуз қилмасин ва биров бировдан фахрланмасин», деди», – дедилар».\n11. Мусулмон киши бировнинг ғийбатига қулоқ солмаслиги ва ўзи бировни ғийбат қилмаслиги керак.\nАллоҳ таоло бундай деб марҳамат қилади: «Баъзиларингиз баъзиларингизни ғийбат қилманглар. Сизлардан бирорталарингиз ўзининг ўлган биродарининг гўштини ейишни яхши кўрурми? Ҳа, ёмон кўрасизлар. Аллоҳдан қўрқинглар! Албатта, Аллоҳ тавбани кўп қабул қилувчи ва раҳимлидир» («Ҳужурот» сураси, 12-оят).\n«Набий соллаллоҳу алайҳи васаллам: «Менинг асҳобимдан бирортаси бошқа бир киши ҳақида гап етказмасин. Мен сизларнинг ҳузурингизга кўксим саломат ҳолимда чиқишни истайман», – дедилар».\n«Набий соллаллоҳу алайҳи васаллам: «Гуноҳи кабираларнинг каттаси бир одамнинг – мусулмон кишининг обрўсига ноҳақдан тил теккизишидир. Бир сўкишга икки сўкиш ҳам гуноҳи кабиралардандир», – дедилар».\n«Набий соллаллоҳу алайҳи васаллам: «Ким бир кишини ғийбат қилиб бирор нарса еса, Аллоҳ уни жаҳаннамдан худди ўшанча таомлантиради. Ким бир кишини ғийбат қилиб бирор нарса кийса, Аллоҳ унга жаҳаннамдан худди ўшанча нарса кийдиради. Ким бир кишини шуҳрат ва риё учун ғийбат қилса, Аллоҳ уни қиёмат куни шуҳрат ва риё учун шарманда қилади», – дедилар».\nИсломда биров билан сўкишиш, уришиш, жанжал қилиш гуноҳ ҳисобланади. Бандалик билан, гуноҳкор бўлиб уришиб, жанжаллашганларнинг бир-бирига адоват сақлаб аразлашиб юришлари гуноҳ устига гуноҳдир. Аччиғи чиққанда ўзига келиши учун урушган тарафларга уч кун муҳлат берилган. Ўша муҳлатдан кейин ҳам аразлашиб, бир-бирини кўрганда юз ўгириб кетиш ҳаромдир. Ўртада юзага келган ноқулай ҳолатдан чиқишни ўз бўйнига олиб, қарши томонга биринчи салом берган одам яхши одам бўлади.\n«Расулуллоҳ соллаллоҳу алайҳи васаллам: «Мўмин мўминдан уч кундан ортиқ аразлаши ҳалол эмас. Агар у уч кунни ўтказган бўлса, ўша билан учрашиб, салом берсин. Агар унинг саломига алик қайтарса, икковлари ажрга шерик бўладилар. Агар саломга алик қайтармаса, у гуноҳни ўзига олган бўлади. Салом берувчи эса аразлашдан чиқади», – дедилар».\n«Расулуллоҳ соллаллоҳу алайҳи васаллам: «Мусулмон учун ўз биродаридан уч кундан ортиқ аразлаш ҳалол эмас. Ким ундан ортиқ аразлаган ҳолда ўлиб қолса, дўзахга киради», – дедилар».\nУч марта изн сўрайди. Рухсат берса киради, рухсат бермаса, қайтиб кетади.\n«Эй иймон келтирганлар! Ўз уйларингиздан бошқа уйларга, то изн сўрамагунингизча ва уларнинг аҳлига салом бермагунингизча, кирманг. Ана шундай қилмоғингиз сиз учун яхшидир, шоядки, эсласангиз» («Нур» сураси, 27-оят).\n«Расулуллоҳ соллаллоҳу алайҳи васаллам: «Сиздан бирор киши изн сўраса, уч марта сўрасин, изн берилмаса, ортига қайтсин...» – дедилар».\n«Расулуллоҳ соллаллоҳу алайҳи васаллам менга: «Қаерда бўлсанг ҳам, Аллоҳга тақво қил. Ёмонликка яхшиликни эргаштир. Бу уни ўчиради. Одамларга ҳусни хулқ ила муомала қил», – дедилар».\n«Набий соллаллоҳу алайҳи васалламнинг олдиларига бир чол келганда, қавм унга жой беришга кечикди.\nШунда Расулуллоҳ соллаллоҳу алайҳи васаллам: «Кичкинамизга раҳим қилмаган, каттамизни улуғламаган, амру маъруф ва наҳйу мункар қилмаган биздан эмас», – дедилар».\n«Набий соллаллоҳу алайҳи васаллам: «Қай бир ёш қарияни ёши учун икром қилса, албатта, Аллоҳ унга ҳам қарилик чоғида ёши учун икром қиладиган шахсни муҳайё қилади», – дедилар».\n23:24 / 23.01.2017 1932\nБуюк Британияда дунёга келган ўғил чақалоқларга «Муҳаммад» исмини бериш тобора оммалашмоқда. Бу ҳақида ҳомиладор аёлларнинг дунёдаги йирик «Babycentre» порталига давоми...\n23:53 / 31.01.2017 2921\n09:00 / 11.03.2017 3798\n07:34 / 14.01.2017 75376\n19:01 / 22 январь 132


Тупроққалъада содир бўлган автоаварияда 4 киши ҳалок бўлди\n22 октябр 2021, Тошкент вақти: 08:52\nЎзбекистонда юз берган автоавариялардан бири.\nХоразм вилоятининг Тупроққалъа тумани Саримой қишлоғи ҳудудидан ўтган "Ғузор-Бухоро-Нукус-Бейнеу" автомобиль йўлининг 493-километрида 19 сентябрь куни соат 23:35 ларда содир бўлган автоаварияда 4 киши ҳалок бўлди.\nИИВ ЙҲХББнинг 20 сентябрда билдиришича, "Tacuma" ва "Isuzu" автомобиллари тўқнашуви оқибатида "Tacuma" ҳайдовчиси воқеа жойида, йўловчилар С.М., шифохонага олиб кетилаётганда, Р.Ж., ва А.Қ.,лар шифохонада вафот этган.\nМазкур воқеа юзасидан жиноят иши қўзғатилиб, ҳозирда дастлабки тергов ҳаракатлари олиб борилмоқда.\n“Газета уз”нинг хабар беришича, автоаварияда ҳалок бўлганлардан бири “Халқ сўзи” газетасининг 36 ёшдаги мухбири Саид Махсумовдир.\n“Саид Махсумов бошқа журналистлар билан биргаликда Нукусда бўлиб ўтган II Халқаро бахши фестиваль-танловининг ёритилишида қатнашган”,- деб ёзди нашр.


Rost24 - Мутасаддиларга мурожаат: Миллатимиз қаҳрамонининг қабри ўзга юртда қаровсиз қолган\nЎзбекистон расмийлари Мадаминбек жасоратини қачон тан олади?\nҚирғизистонда ўзбек миллати қаҳрамони Муҳаммад Аминбекнинг қабри 100 йилдан буён қаровсиз ҳолда турибди. Сабаби миллий ғуруримиз сустлигидами ёки масъуллар тарихий ҳақиқат олдида ҳамон ожизми?\nМашҳур “Шерюрак” фильмини кўрмаганлар бўлмаса керак. Фильм Шотландия мустақиллиги учун курашган Уильям Уоллеснинг “Озодлик” деган ҳайқириғи билан тугайди. Негадир мазкур драма Уильямдан кўра, Туркистон ҳурлиги курашчиси Мадаминбекни (Муҳаммад Аминбек Аҳмадбек ўғли) эслатади. Чунки Уильям бўрттирилган, тўқималарга зўр берилган образ. Аммо яқин ўтмишимизда совет босқинчиларига қарши чиққан Мадаминбек жасорати чин ҳақиқат эди...\nЭҳтимол, Мадаминбек ўзга халқнинг фарзанди бўлганида авлодлари уни шон-шарафга бурканган, хотирасига чексиз иззат-икром кўрсатган бўларди. Афсуски, тарихда катта из қолдирган Мадаминбек ёди бугун авлодлари орасида ҳавас қилгулик ҳолда эмас. Чунки...\nҚирғизистоннинг, Олой тоғ тизмалари оралиғида “Шиғай” номли овлоқ ҳудуд бор. Инсон қадами деярли узилган мана шу тоғлар орасида Мадаминбекнинг қабри бир асрдан буён хароба ҳолда ётибди. Орадан шунча вақт ўтдики, бирор кимса на қабрни топишга уринди, ва на уни Ўзбекистонга кўчириш ҳақида ўйлади. Ёки бу ер муҳофаза қилинмади. Ҳар йили сел оқизиб кетиш хавфи билан турган қабрда қуйидаги ёзув бор:\nМуҳаммад Аминбек Аҳмадбек ўғли\n1892 – 9.04. 1920.\nТуринг бегим гуноҳларни ювайлик,\nБосқинчини Она юртдан қувайлик.\nФақат 1994-1996 йилларда Дадахон Ҳасан бошчилигида бир нечта кўнгилли юртдошларимиз қабрни топиб, белги тариқасида тош қўйишади, атрофини кичик темир панжара билан ўраб қўйишади. Санъаткор ўша вақтда қуйидагиларни айтади:\n“Бугун бир гуруҳ фарғоналик яхши инсонлар билан одатдагидек Мадаминбекнинг қабрини зиёрат қилгани келяпмиз. Маълумингиз бўлгайки, фидойи бир ўзбекнинг фарзанди Мадминбек шу ерда мислсиз қийноқлардан сўнг ҳойинона ўлдирилган. Орадан 74 йил ўтибдики, Муҳаммад Аминбек Аҳмадбек ўғли шу жойда “ётибди”. Биз 1994 йили қабрни топиб зиёрат қилдик. Ўтган йили унга тош қўйиб, белгилаб кетдик. Мана бу йил атрофини панжара билан ўраш учун келяпмиз. Мадаминбек ўлдирилгач, устига кўп миқдорда тош ташлаб қўйилган экан. 1958-60 йилларда келган сел тошларни ювиб кетган, аммо жасад ўрнида қолаверган”.\nМадаминбек ҳаётини тадқиқ қилган олимлардан бири, тарих фанлари номзоди Нодиржон Абдулаҳатовга кўра, у 2019 йилда Қирғизистонда бўлиб, қабрни кўрган. Унинг айтишича, ўша вақтда қабр ташландиқ ҳолатда бўлиб, уни истаган вақтда сел оқизиб кетиши эҳтимоли бор. Чунки, авваллари бу ерда яшаган кам сонли аҳоли ҳам эндиликда масканда яшаш хавфли ва имконсиз бўлгани учун бошқа жойларга кўчиб кетган. Шунингдек, олим Мадаминбек хотирасини абадийлаштиришга оид қуйидаги таклифлари билан ўртоқлашди:\n“Қаҳрамонларни тарихий шароит яратади. Мадаминбекнинг ҳаёти ҳам тарихий бир зарурат тақозоси билан ўз даврининг ўчмас жасорати бўлиб қолди. Аммо, қачон бу жасорат расман тан олинади, эътироф этилади?\nБиринчи таклифим, Қирғизистон ҳукуматига хат билан чиқиб, қабрни Ўзбекистонга кўчириш керак. Ёки юртимизда Мадаминбек учун бирор ёдгорлик барпо этилиши зарур. Шунингдек, унинг номида кўкрак нишони жорий этилса...\n9 май – Хотира куни яқинлашмоқда. Ҳар йили бу кунда ўтганлар ёд қилиниб, тиловатлар туширилади, лекин ўзбекнинг мард ўғлони Мадаминбекнинг на ёдгорлиги, на қабри бўлмаса ким ҳам уни эслайди? 100 йилдан буён шу аҳвол...\nМен 2019 йилда қабрни ўз кўзим билан кўрдим, атрофини ўт-ўлан босган, жуда аянчли ҳолда эди. Афсуски, бу ерда ҳозир одам ҳам яшамас экан. Мана миллат қаҳрамонига муносабат! Кўкрагимизни кериб боболаримизнинг жасорати ҳақида гапираяпмиз, Мадаминбекнинг ўтмишини ёзиб қанчаси олим бўляпти. У ҳақида асарлар, шеърлар, қўшиқлар ёзилмоқда, ҳатто дунё олимлари унинг ўтмишини тадқиқ қиляпти. Қаҳрамон эса қаровсиз аҳволда...\nЭътибор берган бўлсангиз, қўлига қурол олиб миллий озодлик ҳаракатига кирган, оқибатда “босмачи” деб йўқ қилинган ота-боболаримизнинг қаерларга дафн қилингани маълум эмас. Аммо, тарих уларнинг хотираси учун Мадаминбекнинг қабрини сақлаб қолди. Ҳар ҳолда бежиз бўлмаса керак...\nБугун “босмачи” деб қораланганлар оқланмоқда, фақат булар қоғозларда, тиллардагина қолиб кетмай, амалда ҳам уларнинг жасоратига эҳтиром кўрсатилса, хотирасини абадийлаштириш йўлида қадам ташланса ўтмиш ва келажак авлод олдида катта иш қилинган бўларди. Ахир яқинда Туркияда Мадаминбекнинг сафдоши, ўзбек фарзанди Шермуҳаммадбекка Туркистон озодлиги курашчиси деб ҳайкал ўрнатилди. Унинг Адана шаҳридаги қабри обод қилинди. Биздачи..?!\nҚаҳрамонликнинг бирор мезони бўлганида шахсан мен ўша мезоннинг энг бошига Мадаминбекни қўйган бўлардим... XXI асрда ўзбек ёшлари учун миллий қаҳрамон керак. Агар Мадаминбек қаҳрамонлигини ёшларга танита олмасак, кимни танитамиз?”\nСовет даврида Ўрта Осиёда олиб борилган озодлик ҳаракатини “Босмачилик”номи билан талқин қилиш пропагандаси яхши ишлади. Бу учун таниқли ўзбек актёрлари ижросида қатор фильмлар суратга олинди. Бош ролни Ўзбекистон халқ артисти Ҳамза Умаров ижро қилган ва ўз даврида катта шуҳрат қозонган “Фавқулодда комиссар” фильмида ҳам Мадаминбек ва унинг сафдошлари каллакесар, босқинчи сифатида кўрсатилди. Афсуски, мустақилликка эришганимиздан сўнг ҳам кўп йиллар “босмачи” тамғаси ёпиштирилган ватандошларимизни оқлаш, уларнинг жасоратини расман тан олишга журъат этилмай келинди.\nФақат Шавкат Мирзиёевнинг 2020 йил 8 октябрдаги “Қатағон қурбонларининг меросини янада чуқур ўрганиш ва улар хотирасини абадийлаштиришга доир қўшимча чора-тадбирлар тўғрисида”ги фармойишидан сўнг бир қанча ватандошларимиз оқланди, бироқ фармойиш қабул қилинганига 2 йилдан ошган бўлса-да, бу вақт мулозимлар қалбида Мадаминбек жасоратига хайрхоҳлик туйғуларини уйғота олмади, ёки «юқорида» ҳамон тарихий ҳақиқат олдида ожиз мутасаддилар борми? Йўқса, шу кунгача юртимизнинг миллионлаб кўчалари, минглаб мактаблари, саноқсиз жамоат жойларидан бирига миллат қаҳрамонининг номи раво кўрилган бўлмасмиди? Шунингдек, ёзувчи Бахтиёр Абдуғафурнинг Муҳаммад Аминбекнинг шонли тарихи акс эттирилган “Мадаминбек: қонли гуллар водийси” романи ҳам айни мустақиллик йиллари 10 йиллаб тақиқ остида чоп этилмай келгани сир эмас.\nЁзувчи асар ва Мадаминбек шахсига айни дамдаги муносабат ҳақида шундай дейди:\n“Романни 2003-2009 йилларда ёздим. 2009 йилда роман қўлёзмасини бир неча давлат ва хусусий нашриётларга олиб бордим. Ҳеч қайси нашриёт босмади. Давлат нашриётидагилар очиғини айтишди: «Мавзу қалтис, мумкин эмас!..» Ҳайрон бўлардим, нимаси қалтис бўлиши мумкин?! Истиқлол учун курашган бек йигитлар ҳақида бўлса, бу дориламон кунларга халқимиз осонлик билан етиб келмаган бўлса! Фақатгина хусусий нашриёт «Академнашр» раҳбари Санжар Назар аканинг ёрдамида 2018 йилга келибгина, ёзилганидан салкам ўн йил ўтиб роман дунё юзини кўрди. Мустақил бўлганимизга 30 йилдан ошган бўлса ҳам биз ҳали Мадаминбек шахсиятини расман оқлай олганимиз йўқ. Бу менимча, айрим масъулларнинг, ҳали ҳам тарихий ҳақиқатни билмаслиги ёки уларда ҳануз қандайдир истиҳола ёки қўрқувлар мавжудлиги туфайли деб ўйлайман”.\nШу ўринда савол туғилади: Нима учун Фарғонада туғилиб ўсган Муҳаммад Аминбекнинг қабри Қирғизистонда қолган? Шу ва бошқа саволларга жавоб топиш учун тарихчи олимлар Қаҳрамон Ражабов ва Нодиржон Абдулаҳатов тақдим қилган тарихий изланишларга тўхталамиз:\n"Мадаминбек биринчи жаҳон уруши арафасида чор Россияси ҳукмронлигига қарши бош кўтарган. 1914 йили қамоққа олинади. Суд Мадаминбекнинг ўзи тан олмаган айблар – қотиллик ва ўғриликни ҳам унга тўнкаб, 14 йилга Сибирдаги Нерчинск деган жойга каторгага ҳукм қилади. 1917 йил февраль инқилобидан кейин сиёсий маҳбус сифатида Мадаминбек озодликка чиқади ва Марғилонга қайтиб келади. “Шўрои уламо” жамиятининг раҳбарлари, яъни уламолар кенгаши уни шаҳар миршаблари бошлиғи – қўрбошиси лавозимига тавсия этишади.\nМадаминбек қисқа вақтда ҳарбий маҳорати билан шаҳардаги тартибсизликларга барҳам беради. Аммо у бу лавозимда бир йилдан ортиқ ишламайди, чунки большевикларнинг Фарғона водийсида тинч аҳолига нисбатан ваҳшиёна ҳарбий ҳаракатларидан ғазабга келган Мадаминбек 1918 йили ўз отряди билан уларга қарши курашга отланади. Бу курашда эл унга ишонгани учун ортидан эргашади. Мадаминбек шундан сўнг орадан бир йил ўтар-ўтмас 28 ёшидаёқ 25 минг кишилик қўшинга қўмондонлик қилади.\nНатижада, Фарғона водийсида энг йирик куч Мадаминбек армияси бўлиб қолади. Ўш атрофларидаги рус қишлоқлари аҳолисини талончи тўдалардан мудофаа этиш мақсадида ташкил этилган деҳқонлар армияси қўмондони И.Монстровга 1919 йили 27 августида юборган мактубида Мадаминбек большевикларга қарши қурол кўтаришининг асл сабабини тўла тўкис баён этади. Хатга кўра, большевиклар одамларнинг бор-будини тортиб олиб аҳолини очликка гирифтор қилган. Қачонки халқ очликдан қирила бошлаган пайтда большевиклар бир бурда нонни ҳам беришни раво кўрмаган эдилар. Чунки ўша вақтларда Фарғона аҳолисининг аҳволи чиндан ҳам жуда оғир ҳолатда бўлган. Бу ҳақда Фарғона вилоят очарчиликка қарши кураш комиссиясининг маълумотномаларида қуйидагилар қайд этилган: “Очарчилик йилларида... очларнинг кўпчилиги турли сунъий маҳсулотлар, ўтлар билан тирикчилик қилишар, бунинг оқибатида айниқса болалар ўртасида касаллик ва ўлим ҳоллари кучаярди… Шаҳарлар очлар билан тўлиб кетган бўлиб, уларнинг бир қисми қабристонлардаги мачитларда туришарди, шунингдек кўчаларда ётишарди. Буларнинг ҳаммаси очлик ва хонавайронликдан қочиб келган маҳаллий аҳоли эди”.\nХалқнинг бу қадар оғир аҳволга тушиб қолганлиги Мадаминбекни большевикларга қарши курашга мажбур этган. Дарҳақиқат, босқинчиларнинг ўлкада олиб борган қонли сиёсати ҳар қандай диёнатли ватанпарвар киши қалбида ғазаб ва нафратни уйғотиши шубҳасиз эди. Зеро, ўша вақтларда юртимизда озиқ-овқат маҳсулотларини мусодара қилиш, зўрлаш, тортиб олиш большевиклар сиёсатида одатий ҳолга айланган. Чунончи, большевиклар ҳукуматининг “Ҳарбий коммунизм сиёсати” туфайли озиқ-овқат развёрсткаси аҳолини очиқдан-очиқ талашга олиб келди ва бу тез орада мамлакатда бир неча йилдан бери давом этиб келаётган очарчиликни янада даҳшатли тус олишига сабаб бўлди. Юқорида келтирилган маълумотлардан кўриниб турибдики, Мадаминбекнинг большевиклар ҳокимиятига қарши кураши халқнинг талаб ва истаги асосида юзага келган.\nМадаминбекнинг қаҳрамонликлари тўғрисида Шаҳобиддин Яссавий “Туркистон аччиқ ҳақиқатлари” китобида қуйидагиларни ёзиб қолдирган эди:\n“Муҳаммадаминбек, Марғилон, Сувчи (Сўкчи) маҳалласидан. Ниҳоят сиёсатдон, ботир тадбиркор, қаҳрамон. Озод Туркистон қурувчи номдор бўлган бахтсиз бу буюк тоймос, қўмондонни танитмоқ учун ҳар қанча сўзласак арзишга эгадир. Ҳақиқатан дин, ватан ва миллат фидоси бўлди”.\nАфсуски, Мадаминбек умрининг сўнги йўллари аянчли бўлди. Бу ҳақда таниқли тарихчи олим Қаҳрамон Ражабов шундай ёзади:\n“Мадаминбек билимдонлиги ва ташаббускорлиги, ўзининг демократик қарашлари ва ҳарбий салоҳияти билан бошқа қўрбошилардан анча устун турган. У халқ орасида кучли меҳр-муҳаббат ва катта обрўга эга эди. Табиийки, бундай миллий қаҳрамон ва миллий мафкура тарафдори бўлган ҳамда миллий ғоя ва истиқлол учун оташин курашган Мадаминбек сингари йўлбошчи совет режими учун жуда хавфли эди. Шу сабаб, Мадаминбекнинг ҳалок бўлишидан биринчи навбатда улар манфаатдор эди. Адолат юзасидан айтганда, Мадаминбекнинг айрим ишлари баъзи ўзбилармон қўрбошилар ва уламоларга ҳам ёқмасди. Истиқлолчилик ҳаракатидаги бундай зиддиятли ҳолатлар Мадаминбек қисматининг фожиали тугашида ўз таъсирини ўтказмай қолмади”.\nУнинг қонига ўч бўлган кимсалар Мадаминбекни алдов йўли билан Қирғизистоннинг Новқат ҳудудига олиб кетганлар. Шу ерда унинг кўрнамак қуролдошлари унга “сўнгги ҳукмни ўқидилар”. Бу ҳақда Алишер Ибодинов шундай ёзади: “Бек у ерда икки кун ҳибсда ётади... Худди шу куни Марғилондаги Мадаминбекнинг уйига бир гуруҳ номаълум отлиқлар бостириб кириб, уйига ўт қўяди. Шаҳарда оммавий тартибсизликлар бошланади. Қўшинлар Скобелевга ҳужум бошлайдилар. Қисқа муддатда Фарғонада яна уруш оловлари гуруллай бошлайди. Ҳозиргача расман амалда бўлган тарихга кўра, 1920 йил 14 май куни Холхўжанинг йигити жаллод Соқит понсод томонидан Мадаминбекнинг боши танасидан жудо қилинади.\nМашъум қотиллар Мадаминбек калласини бошқа хиёнатчи кимсаларга кўз-кўз қилгандек юборган. Улар эса бу “туҳфани” большевикларнинг махсус бўлими ходимларига кўрсатиб, ҳатто улардан бунинг эвазига “суюнчи” ҳам олганлар. Аммо Мадаминбекнинг азиз бошини бу тарзда хор қилиб қўймаслик учун бекнинг ихлосмандлари қотиллар қўлидан кесик бошни сотиб олган ва калласини танасига тикиб, иззат-икром билан дафн этадилар”.\nГапнинг қисқаси, “Ўликка ер қаҳат эмас, истаганча топилади, аммо негадир одамлар ўз яқинларини дуч келган жойга кўмиб кетаверишмайди”. Эдигей тилидан айтилган бу киноя айни бизнинг миллатга қаратилгандай...\nЙўқса, бугун Мадаминбекнинг «Ташкент сити»лар барпо қилаётган авлодлари, унинг ғариб қабрини обод этишга, миллат қаҳрамони учун ҳеч бўлмаса бир ёдгорлик ўрнатишга, уни ёд этишга яраган бўларди.\nШоир айтганидек: Хулоса ўзингиздан...\nМафтуна КАРИМОВА, журналист\nТег: хотира Мадаминбек тарих қабр қахрамон\nAgar qahramonlar shu ahvolda bo’lsa kim ularga havas qiladi, kimam ularga o’xshashni g’urur deb biladi? “Haaaa vatan uchun jon fido qilish mana shunaqa xor bolib yotish bolsa bunaqa qahramonlik qilishni nima keragi bor” demaydimi ? Vatanparvarlikni mana shunaqa odamlarimizni ko’kka ko’tarib singdirish kerak yoshlarga, toki ularga o’xshab yashashni fahr deb bilishsin!\nМен Мадаминбек тугрисида укигандим, Шуролар билан сулх тузади, халкни талаш улдириш билан шугулланган босмачилар тудасини инсофга чакирмокчи булади ва Куршермат билан учрашувга чикканда Мадаминбекни отиб улдиришади,- дейилганди.\nКахрамонларимизнинг кахрамонликларини билмаслик бизни хакикий мустакиллигимизни топишга изн бермайди деб биламан.\nҲақиқат гаплар! Бу инсоннинг номини ҳеч бўлмаганда туғилган жойи Марғилонда абадийлаштириш керак. Миллатимиз ўз қаҳрамонларини билиши лозим!\nХукуматга ва парламентга мурожаат йуллаш керакми, Мир Алишер Навоий ва Захириддин Бобурларни кабрлари хам каровсиз, бор макбара хам бузилган.


Қўшни қирғиз-тожик чегарасидаги жанжал отишмага айланиб кетди\nБош саҳифаЯнгиликларҚўшни қирғиз-тожик чегарасидаги жанжал отишмага айланиб кетди\nКуни кеча Қирғизистон ва Тожикистон чегарасидаги Кўктош қишлоғида тожик тарафи столбага сув тақсимотини кузатиш учун камера ўрнатиши ортидан маҳаллий аҳоли ўртасида тортишув келиб чиққанди.\nБугун маҳаллий қирғиз телеграм каналларида тақалган видеолардан тарафлар ўртасида қўролли тўқнашувлар бўлаётганини кўриш мумкин. Видеоларда Қирғизистон томони яқин ҳудудлардан ҳарбий техникани Боткен вилоятига йўналтираётганини кўриш мумкин.\nТожикистон Миллий хавфсизлик давлат қўмитаси хабарига кўра, тожиклардан икки нафари яраланган. Қирғизистон томонидан ҳам яраланганлар борлиги айтилмоқда. Бу бўйича ҳозирча аниқ маълумотлар эълон қилинмади.\nАйни пайтда Душанбеда ОДКБ хавфсизлик кенгашлари котиблари учрашуви бўлиб ўтмоқда. Қирғизистон давлат хавфсизлик қўмитаси раиси Қамчибек Ташиев эса даволаниш учун чет элга кетган жойидан ортга қайтяпти.


Кэролин Лэмм: "Ўзбекистон билан ҳамкорликнинг янги имкониятларини ишга соламиз" - Zamin.uz\nАмерика – Ўзбекистон савдо палатаси раиси Кэролин Лэмм Ўзбекистон билан АҚШ ўртасидаги савдо-иқтисодий ҳамкорлик истиқболлари ҳақида ЎзА мухбирига қуйидагиларни сўзлаб берди:\n– Аввало, Президент Шавкат Мирзиёев Жаноби Олийларининг фармонига мувофиқ Ўзбекистон Республикасининг юксак давлат мукофоти – «Дўстлик» ордени билан тақдирланганимдан ғоят мамнун эканимни айтмоқчиман. Бу мукофот кўп йиллик дўстона ҳамкорлигимизни янада ривожлантириш йўлида менга катта ишонч ва рағбат бағишлайди.\nБугунги музокарамизда Ўзбекистонда иқтисодий, инвестициявий, шунингдек, меъёрий-ҳуқуқий соҳаларни такомиллаштириш юзасидан олиб борилаётган муҳим ўзгаришлар ҳақида фикр алмашдик.\nДавлатингиз раҳбари ташаббуси билан ишбилармонлик ва инвестиция муҳитини яхшилаш, Ўзбекистон иқтисодиётига хорижий сармояларни жалб этиш бўйича улкан ишлар амалга оширилмоқда. Таъкидлаш жоизки, Америка – Ўзбекистон савдо палатасига аъзо компаниялар ўзбекистонлик шериклар билан икки томонлама ҳамкорлик бўйича имзоланган англашув меморандумлари асосида алоқаларни ривожлантиришга алоҳида эътибор қаратмоқда. Ушбу келишувлар доирасида Америка компаниялари мамлакатингизга 10 миллиард долларлик инвестиция киритиш ниятида.\nЎзбекистон билан самарали ҳамкорлигимиз 2017 йил сентябрь ойида Президент Шавкат Мирзиёевнинг БМТ Бош Ассамблеясининг 72-сессиясидаги иштироки доирасида Нью-Йорк шаҳрида ўтган учрашувимиздан сўнг янги босқичга чиқди. Жорий йил май ойида давлатингиз раҳбарининг Америка Қўшма Штатларига расмий ташрифи чоғидаги музокарамиз ўзаро ҳамкорликни янада ривожлантириш йўлида муҳим қадам бўлди. Ушбу тадбирда Ўзбекистон билан истиқболли лойиҳаларни амалга ошириш бўйича салмоқли ҳужжатлар имзоланди.\n23 октябрь куни бошланадиган Америка бизнеси ҳафталиги тадбирлари ўзбекистонлик шериклар билан ўзаро ҳамкорликнинг янги имкониятларини ишга солишга хизмат қилади. Ушбу тадбирларда қатор ҳужжатлар имзолашни мўлжаллаяпмиз. Бу америкалик сармоядорлар томонидан Ўзбекистон иқтисодиётига киритилаётган инвестициялар ҳажмини янада оширишда муҳим омил бўлади. “Замин” янгиликларини “Youtube”да кузатиб боринг\n25-10-2018, 11:55, Иқтисодиёт\n23-10-2018, 02:06, Иқтисодиёт\n23-06-2018, 07:02, Иқтисодиёт\n29-05-2017, 13:42, Иқтисодиёт\nЯнгиликлар » Иқтисодиёт » Кэролин Лэмм: "Ўзбекистон билан ҳамкорликнинг янги имкониятларини ишга соламиз"